Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα ότι η Ειδική Μόνιμη Επιτροπή Έρευνας και Τεχνολογίας καταθέτει την έκθεσή της, σύμφωνα με το άρθρο 43Α παράγραφος 5 του Κανονισμού της Βουλής. [[Η προαναφερθείσα έκθεση βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών.]] Επίσης έχω την τιμή να σας ανακοινώσω το δελτίο επικαίρων ερωτήσεων της Πέμπτης 25 Ιανουαρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 881/23-1-2018 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, με θέμα: «Αποτελέσματα Αξιολόγησης Δημοσίων Υπαλλήλων». 2. Η με αριθμό 876/23-1-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Θα ασχοληθείτε επιτέλους με το πρόβλημα των χιλιάδων συμπολιτών μας που δεν συνταξιοδοτούνται λόγω οφειλών;». 3. Η με αριθμό 875/22-1-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Το έργο προσέλκυσης επισκεπτών στη λίμνη Λάδωνα ύψους 1.289.618 ευρώ και το έργο βελτίωσης του δρόμου Πουρναριά - Γεφύρι Κυράς - Μυγδαλιά, ύψους 500.000 ευρώ αναμένουν να προκηρυχθούν». 4. Η με αριθμό 915/23-1-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών, σχετικά με την αποζημίωση των συνταξιούχων του ΟΣΕ. 5. Η με αριθμό 871/22-1-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, με θέμα: «Εμπιστεύεσθε τον κ. Μάθιου Νίμιτς ως ειδικό διαμεσολαβητή των Ηνωμένων Εθνών για το σκοπιανό ζήτημα;». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 882/23-1-2018 επίκαιρη ερώτηση της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Αγροτικής Ανάπτυξης και Τροφίμων, με θέμα: «Εγγειοβελτιωτικά έργα Περιφερειακής Ενότητας Καστοριάς». 2. Η με αριθμό 868/19-1-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις των αγροτών της Αργολίδας για τις ζημιές από χαλαζοπτώσεις». 3. Η με αριθμό 870/22-1-2018 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Υποδομών και Μεταφορών, με θέμα: «Νέα εισιτήρια μετακίνησης με τα μέσα μαζικής μεταφοράς Ath.ena ticket ταλαιπωρία δικαιούχων μειωμένου εισιτηρίου». 4. Η με αριθμό 916/23-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Άμεση ανάγκη καθαρισμού και αντιπλημμυρικών έργων στον ποταμό Γιόφυρο και τα ρέματα της περιοχής Ξηροποτάμου - Άη Γιάννη Χωστού - Μαλάδων - Φοινικιάς του Δήμου Ηρακλείου». 5. Η με αριθμό 917/23-1-2018 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Μέτρα προστασίας και ασφάλειας για τη ζωή και την υγεία των εργαζομένων στη ναυπηγοεπισκευαστική ζώνη». 6. Η με αριθμό 853/16-1-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς την Υπουργό Πολιτισμού και Αθλητισμού, με θέμα: «Συμβασιούχοι πωλητές του ταμείου αρχαιολογικών χώρων». 7. Η με αριθμό 821/15-1-2018 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς την Υπουργό Πολιτισμού και Αθλητισμού, με θέμα: «Έγκριση προτάσεων, πορεία χρηματοδοτήσεων, χρονοδιάγραμμα εργασιών για τα νέα έργα συντήρησης, αποκατάστασης και ανάδειξης πολιτισμικών μνημείων στο Νομό Σάμου. Σχεδιασμός βιώσιμης αξιοποίησης». 8. Η με αριθμό 846/16-1-2018 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών, με θέμα: «Προβλήματα στη λειτουργία του Τμήματος Συνοριακής Φύλαξης (Τ.Σ.Φ.) Παιονίας». 9. Η με αριθμό 847/16-1-2018 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, με θέμα: «Ανομβρία και ελλείψεις στις υποδομές άρδευσης μειώνουν δραματικά το εισόδημα των ελαιοκαλλιεργητών». 10. Η με αριθμό 782/10-1-2018 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης, με θέμα: «Πότε θα εφαρμοστεί η ψηφιακή υπογραφή;». 11. Η με αριθμό 749/8-1-2018 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Αγροτικής Ανάπτυξης και Τροφίμων, σχετικά με την αναβάθμιση της γεωργικής εκπαίδευσης στην Ελλάδα. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2002/12-12-2017 ερώτηση του Δ΄ Αντιπροέδρου και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Πολιτισμού και Αθλητισμού, με θέμα: «Αδικαιολόγητη καθυστέρηση στην έναρξη λειτουργίας του νέου Εθνικού Μουσείου Σύγχρονης Τέχνης (ΕΜΣΤ)». 2. Η με αριθμό 1586/27-11-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την «απόφαση του Δ.Σ. του Κέντρου Κοινωνικής Πρόνοιας Περιφέρειας Ανατολικής Μακεδονίας και Θράκης να εκδιώξει τους εκπαιδευόμενους στο Τμήμα Φυσικής Αποκατάστασης και Επαγγελματικής Εκπαίδευσης (ΑΜΕΑ)». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας Εμπορίου μεταξύ της Ευρωπαϊκής Ένωσης και των κρατών - μελών της, αφενός, και της Κολομβίας και του Περού, αφετέρου, μετά των συνημμένων σε αυτήν Παραρτημάτων». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Υπάρχει κάποιος συνάδελφος που θέλει να λάβει τον λόγο;
Εγώ, κύριε Πρόεδρε.
Και εγώ, κύριε Πρόεδρε, θα παρακαλούσα να λάβω τον λόγο.
Κατά την κοινοβουλευτική σειρά, ο κ. Θεοχαρόπουλος έχει τον λόγο.
Κύριε Υπουργέ, κυρίες και κύριοι Βουλευτές, συζητούμε σήμερα μία κύρωση. Έχουμε τοποθετηθεί και στην επιτροπή. Οι επιφυλάξεις μας είναι για τον λόγο και τον τρόπο που ασκείται η συγκεκριμένη διαδικασία. Όσον αφορά την συγκεκριμένη κύρωση με τις χώρες Περού και Κολομβίας, βεβαίως, έχει και πολύ σημαντικά μέρη μέσα όπως την εξάλειψη στρεβλώσεων στο εμπόριο, φραγμό στις εμπορικές συναλλαγές. Πρόκειται για μια κύρωση, στην οποία το Ευρωπαϊκό Κοινοβούλιο είχε ήδη παράσχει τη σύμφωνη γνώμη του από τον Δεκέμβριο του 2012. Συνεπώς είναι φανερό ότι σε όλες τις χώρες υπάρχουν καθυστερήσεις στις κυρώσεις αυτές των συμφωνιών. Ταυτοχρόνως οι διμερείς σχέσεις μας με αυτές τις χώρες σε πολλά ζητήματα είναι σοβαρές και γι' αυτό πρέπει να αναπτυχθούν ακόμα περισσότερο ορισμένα ζητήματα. Επειδή το εμπόριο της Ευρωπαϊκής Ένωσης με την Κολομβία και το Περού θα αυξηθεί, ενώ θα μειωθεί το κόστος του λόγω μείωσης των δασμών, παρέχονται νέες ευκαιρίες με βάση αυτή την κύρωση δραστηριοποίησης στις ευρωπαϊκές επιχειρήσεις. Όφελος προκύπτει και για τη χώρα μας επίσης στην βάση των κανόνων της συμφωνίας. Τα ελληνικά συμφέροντα διασφαλίζονται με την συμπερίληψη στην συμφωνία ρυθμίσεων για την προστασία παραδοσιακών προϊόντων, για παράδειγμα, κανόνων καταγωγής. Συνεπώς η εν λόγω συμφωνία όπως και όλες οι παρόμοιες συμφωνίες έχουν θετικό χαρακτήρα, πόσω μάλλον για κράτη που έχουν ήδη ανεπτυγμένες διμερείς σχέσεις, όπως αυτές οι οποίες υπάρχουν. Ιδιαίτερη σημασία, βέβαια, όπως σας είπαμε, έχει το σημείο της εξάλειψης των στρεβλώσεων στο εμπόριο, που είναι φραγμός στις εμπορικές συναλλαγές. Κυρίως, όμως, ο σεβασμός των δημοκρατικών αρχών, των θεμελιωδών δικαιωμάτων, της αρχής του κράτους δικαίου, ο αφοπλισμός και η μη διάδοση όπλων μαζικής καταστροφής με εγκαθίδρυση ζωνών ελεύθερων συναλλαγών. Συνεπώς ποιος μπορεί να είναι αρνητικός στα συγκεκριμένα θέματα; Μένει ένα ερώτημα, που θέτουμε πολλές φορές στις κυρώσεις αυτών των συμφωνιών, για το αν θα υπάρξει στη συνέχεια μια παρακολούθηση ως προς την κύρωσή τους. Εδώ πρέπει να αναπτυχθούν και τέτοιοι μηχανισμοί και στο Κοινοβούλιο αλλά και στο Υπουργείο, έτσι ώστε να μπορούν να παρακολουθούνται οι συγκεκριμένες κυρώσεις και, βέβαια, να ενημερώσετε και το Σώμα, στο τι έχουν κάνει οι άλλες χώρες της Ευρωπαϊκής Ένωσης σε σχέση με τη συγκεκριμένη κύρωση. Νομίζω, λοιπόν, εδώ ότι υπάρχει μια ευρύτατη συνεννόηση σε αυτά τα ζητήματα και θα πρέπει, ουσιαστικά, να μπορεί να προωθείται πιο αποτελεσματικά και πιο γρήγορα η συγκεκριμένη διαδικασία. Εξάλλου πρόσφατα είχατε μια συνάντηση στο Υπουργείο σας και ο Υπουργός Εξωτερικών με την αρμόδια Υπουργό Εξωτερικών εδώ στη χώρα μας. Μιλάω για την Κολομβία. Συνεπώς καλό θα ήταν, να ενημερώσετε το Σώμα στην Ολομέλεια για τα αποτελέσματα αυτής της συνάντησης. Λέω να ενημερώσετε, διότι όπως βλέπουμε, υπάρχει ένα έλλειμμα ενημέρωσης γενικότερα για την εξωτερική πολιτική της χώρας μας στο Κοινοβούλιο, στις πολιτικές δυνάμεις. Οπότε και σε αυτό το ζήτημα να ενημερώσετε. Όπως απαιτείται, κύριε Υπουργέ, να ενημερώσετε και σε άλλα θέματα. Σήμερα έχουμε τη συνάντηση του Πρωθυπουργού με τον Πρωθυπουργό των Σκοπίων, τον κ. Ζάεφ, για ένα άλλο ζήτημα στο οποίο υπάρχει ελλιπής ενημέρωση των πολιτικών δυνάμεων της χώρας, ελλιπής ενημέρωση του ελληνικού Κοινοβουλίου για το πού βρίσκονται οι διαπραγματεύσεις και πού βρισκόμαστε αυτή τη στιγμή. Συνεπώς επειδή είστε εδώ σήμερα σε μια τέτοια κρίσιμη στιγμή - καταλαβαίνω ότι δεν μπορείτε να πείτε τι γίνεται μέσα στη διαπραγμάτευση αυτή τη στιγμή αναλυτικά - μπορείτε να δώσετε ένα σήμα, στο πού βρισκόμαστε και τι επιδιώκει η χώρα μας. Η κριτική που σας έχουμε κάνει, είναι ότι δεν το έχετε επιδιώξει και υπάρχει μια διγλωσσία στην Κυβέρνησή σας. Άλλα λέει ο ΣΥΡΙΖΑ άλλα λένε οι ΑΝΕΛ στο συγκεκριμένο ζήτημα του ονοματολογικού, στο μακεδονικό. Άλλα λέτε μεταξύ σας οι δύο κυβερνητικοί εταίροι. Να πείτε, λοιπόν, ποια είναι η θέση της Κυβέρνησης. Από την άλλη έχουμε τη Νέα Δημοκρατία, η οποία μέχρι πριν λίγες μέρες μιλούσε για σύνθετη ονομασία και υπό το βάρος των συλλαλητηρίων ενέδωσε κατευθείαν σε μια αλλαγή στάσης. Ουσιαστικά δεν ξέρουμε αυτή τη στιγμή, ποια είναι η θέση της Νέας Δημοκρατίας στο συγκεκριμένο ζήτημα. Εμείς μένουμε σταθεροί στη δική μας θέση. Είμαστε η δύναμη, η οποία έχει την υπεύθυνη στάση από την αρχή. Δεν αλλάζουμε τη στάση μας κάτω από ειδικές περιστάσεις. Έχουμε μιλήσει για σύνθετη ονομασία με χρήση έναντι όλων, έτσι ώστε να περιλαμβάνονται και ρυθμίσεις, που θα αποτρέπουν διαδικασίες αλυτρωτικές σε όλα αυτά τα στοιχεία. Την έχουμε πει από την αρχή. Δεν μπήκαμε στον πειρασμό να μιλήσουμε για ονομασίες. Σας καλούμε να διαπραγματευτείτε αποτελεσματικά πάνω σε αυτή τη θέση. Θεωρούμε ότι θα ήσασταν πολύ πιο αποτελεσματικοί, αν είχατε μια εθνική γραμμή σήμερα και είχατε συμφωνήσει, έστω κατ' ιδίαν, σε ένα πλαίσιο της διαπραγμάτευσης, σε αυτό το πλαίσιο, μακριά από εθνικισμούς που υπάρχουν, μακριά από αλυτρωτικές διαδικασίες που βλέπουμε πολλές φορές και στη γείτονα χώρα. Όλα αυτά, λοιπόν, πρέπει να προχωρήσουν επιτέλους υπέρ μιας λύσης μιας σύνθετης ονομασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μάλιστα τις προηγούμενες ημέρες με μια αναλυτική παρέμβαση η Φώφη Γεννηματά σας εξήγησε, για ποιον λόγο αυτή η στάση μας είναι μια γνήσια πατριωτική στάση υπέρ των εθνικών συμφερόντων της χώρας, έτσι ώστε να επιλυθεί αυτό το χρόνιο ζήτημα του ονοματολογικού, να αναπτυχθούν οι διμερείς σχέσεις με τη γειτονική μας χώρα, για να αξιοποιήσει επιτέλους η χώρα μας τη στρατηγική θέση στα Βαλκάνια, να σταματήσει επιτέλους να αναγνωρίζεται από δεκάδες χώρες με τη συνταγματική της ονομασία, να προχωρήσουμε σε μια σύνθετη ονομασία και στο πλαίσιο αυτό να υπάρχει επίλυση αυτού του χρόνιου προβλήματος. Επιτέλους ΣΥΡΙΖΑ και Νέα Δημοκρατία να αρθείτε στο ύψος των περιστάσεων. Ο ΣΥΡΙΖΑ, η Κυβέρνηση, δεν έχει και σήμερα που μιλάμε ενιαία γραμμή. Υπουργοί της Κυβέρνησης των ΑΝΕΛ υποστήριζαν το συλλαλητήριο. Εναντίον ποιου;
Κύριε Θεοχαρόπουλε, συγγνώμη για τη διακοπή.
Τελειώνω, κύριε Πρόεδρε.
Απλά να μην επεκταθούμε πολύ, γιατί είναι και εκτός της σημερινής συζήτησης.
Δεν είναι εκτός του θέματος. Θα μου επιτρέψετε να πω ότι είναι πολύ εντός του θέματος η σχέση της εξωτερικής πολιτικής, ιδίως όταν είναι εδώ ο Αναπληρωτής Υπουργός Εξωτερικών. Στο πλαίσιο αυτό, βέβαια - και ολοκληρώνοντας - από την άλλη, πέραν του ΣΥΡΙΖΑ έχουμε τη Νέα Δημοκρατία, η οποία δεν συμβάλλει και αυτή, ιδίως μετά την Κυριακή, στην ύπαρξη μιας εθνικής γραμμής στο πλαίσιο που έχει προσδιοριστεί όλη τη δεκαετία του 2000 της σύνθετης ονομασίας για χρήση έναντι όλων. Σας καλούμε να διαπραγματευτείτε αποτελεσματικά σε αυτό το πλαίσιο. Να διαπραγματευτείτε αποτελεσματικά και να ενημερώσετε επιτέλους υπεύθυνα το ελληνικό Κοινοβούλιο και τις πολιτικές δυνάμεις, όπως θα έπρεπε να γίνει από την αρχή. Σας ευχαριστώ.
Ευχαριστούμε τον κ. Θεοχαρόπουλο. Τον λόγο έχει ο κ. Κασιδιάρης εκ μέρους της Χρυσής Αυγής για πέντε λεπτά.
Έχουμε τοποθετηθεί και στην επιτροπή αρνητικά και καταψηφίζουμε την κύρωση η οποία συζητείται σήμερα και είναι, τουλάχιστον, γραφικό θα έλεγα, να μιλάμε για εμπορικές συμφωνίες με χώρες υπανάπτυκτες, όπως είναι το Περού ή η Κολομβία, για «νέους εμπορικούς δρόμους», όπως αναφέρεται στην αιτιολογική έκθεση. Μα τι εμπορικοί δρόμοι; Ποια είναι, δηλαδή, η παραγωγή των συγκεκριμένων χωρών που αναφέρεται; Όλοι ξέρουμε ότι οι συγκεκριμένες χώρες παράγουν προϊόντα, που διακινούνται στη μαύρη αγορά ολόκληρης της Ευρώπης ιδίως στην Ελλάδα. Θα έλεγα ότι δεν είναι τυχαίο ότι σκληρά ναρκωτικά, όπως διακινούνται στην Κολομβία, θέλει να τα νομιμοποιήσει η παρούσα Κυβέρνηση και πολλές φορές, ενδεχομένως ,έχει γίνει και κατάχρηση αυτών των προϊόντων ακόμα και από μέλη της Κυβερνήσεως. Εμείς, λοιπόν, λέμε «όχι» στην εν λόγω κύρωση, διότι υπάρχουν εμπορικοί δρόμοι για να ανοίξουν για την Ελλάδα και αυτοί οι εμπορικοί δρόμοι δεν βρίσκονται στη Λατινική Αμερική. Βρίσκονται στην Ευρώπη, στη Ρωσία. Θα μπορούσαμε να κάνουμε μια κύρωση για την εξαγωγή αγροτικών προϊόντων προς τη Ρωσία, ούτως ώστε να ζήσει η ελληνική αγροτική παραγωγή. Το ζήτημα των ημερών, όμως, είναι πως υπάρχει μια αυστηρή λαϊκή εντολή, μια νωπή λαϊκή εντολή που δόθηκε σε όλο το πολιτικό σύστημα από εκατοντάδες χιλιάδες Έλληνες πολίτες, οι οποίοι βροντοφώναξαν πως η Μακεδονία είναι μόνο ελληνική. Νόμιζαν κάποιοι ότι ο λαός κοιμάται. Νόμιζαν ότι αποκοίμισαν τον λαό με τα «Survivor» και με τα παρακμιακά τηλεοπτικά υποπροϊόντα υποκουλτούρας και με τις Ελληνοτουρκικές συμπαραγωγές και δεν έγινε κάτι τέτοιο. Μπορεί ο λαός να μην έβγαινε στον δρόμο για μισθούς και για λεφτά, αλλά βγήκε στον δρόμο και ξεσηκώθηκε για το μέγιστο εθνικό ζήτημα της Μακεδονίας μας και ήταν μαγική η στιγμή, όταν εκατοντάδες χιλιάδες Έλληνες μπροστά στο άγαλμα του Μεγάλου Αλεξάνδρου βροντοφωνάξαμε «Η Μακεδονία είναι ελληνική, αλήτες προδότες πολιτικοί». Αυτό είναι το σύνθημα των ημερών, ιδίως σήμερα που ο Τσίπρας στο Νταβός εκχωρεί όνομα, εκχωρεί ιστορία, εκχωρεί εθνική κυριαρχία. Ο λαός αντιστέκεται. Η Χρυσή Αυγή, ναι, είναι στην πρωτοπορία αυτού του αγώνα. Εμείς ως απλοί Έλληνες πολίτες και όχι ως Βουλευτές στηρίξαμε αυτόν τον αγώνα. Το μόνο βέβαιο είναι, πως η Μακεδονία όπως έπνιξε τον ξενόδουλο κομμουνισμό τα χρόνια '46- '49, όταν συνέτριψε ο Ελληνικός Στρατός, ο ελληνικός λαός, οι Μακεδόνες την ξενοκίνητη κομμουνιστική ανταρσία, έτσι και σήμερα με τον ίδιο ακριβώς τρόπο θα συντρίψουν μια Κυβέρνηση, η οποία έχει γίνει πλέον ένα υποχείριο του σλαβικού εθνικισμού. Αυτό είναι το μήνυμα της Χρυσής Αυγής, αυτό είναι το μήνυμα του συλλαλητηρίου, που ήταν έκφραση του ελληνικού εθνικισμού. Πολύ σωστά ένας Υπουργός της Κυβερνήσεως είπε ότι έτσι εκφράστηκε ο εθνικισμός. Ήταν έκφραση του ελληνικού εθνικισμού ο οποίος αναπτύσσεται, ο οποίος αυτή τη στιγμή έχει ριζώσει στην Ελλάδα και πολύ σύντομα οι καρποί ενός αγώνα για την εθνική κυριαρχία της πατρίδος μας, οι καρποί αυτού του αγώνα της Χρυσής Αυγής αλλά και ευρύτερα του ελληνικού λαού θα είναι ορατοί σε μια χώρα, της οποίας το όνομα, η ιστορία, η εθνική κυριαρχία δεν εκχωρείται.
Ευχαριστούμε τον κ. Κασιδιάρη. Ο κ. Τάσσος έχει τον λόγο για πέντε λεπτά.
Όπως τοποθετηθήκαμε και στην επιτροπή, εμείς καταψηφίζουμε τη σύμβαση αυτή, γιατί στο όνομα της ανταγωνιστικότητας των επιχειρήσεων απαιτεί φθηνή εργατική δύναμη, χειραγωγήσιμη και υποταγμένη εργατική δύναμη και τη διείσδυση των κεφαλαίων στις χώρες, με τις οποίες γίνεται η υπογραφή αυτής της σύμβασης. Και αυτές είναι σχέσεις, οι οποίες δεν υπηρετούν τα συμφέροντα ούτε των εργαζομένων ούτε των λαϊκών στρωμάτων, παρά τα συμφέροντα κάθε αστικής τάξης κάθε χώρας που υπογράφει αυτές τις συμβάσεις. Επομένως, είναι σχέσεις ανισοτιμίας και βλαπτικές για τη συντριπτική πλειοψηφία του λαού κάθε χώρας. Τώρα, σε σχέση με το θέμα της ονοματολογίας, πραγματικά πάει πολύ οι απόγονοι των «χιτών», των ταγματασφαλιτών και των γερμανοτσολιάδων, των ναζί, να παριστάνουν σήμερα τους πατριώτες και ότι αυτοί υπερασπίζονται τα συμφέροντα της χώρας μας. Σε σχέση με το όνομα, όσον αφορά το ΚΚΕ, ήμασταν καθαροί από το 1992, σε αντίθεση με όλες τις άλλες πολιτικές δυνάμεις, που τότε είναι γνωστό ότι μας κατηγορούσαν ότι «όλοι πλην Λακεδαιμονίων» δεν συμμετείχαμε σ' αυτά τα εθνικιστικά συλλαλητήρια. Η δική μας θέση, λοιπόν, είναι ξεκάθαρη, όσον αφορά το όνομα: Σύνθετη ονομασία με αυστηρά γεωγραφικό προσδιορισμό και βεβαίως με την εξάλειψη όλων των αλυτρωτικών θέσεων από το σύνταγμα των Σκοπίων. Όμως, για εμάς το κυρίαρχο δεν είναι αυτό. Το κυρίαρχο είναι ότι τώρα έχει πιάσει η πρεμούρα όλον τον αστικό κόσμο να εντάξουν και τα Σκόπια, την ΠΓΔΜ, στο ΝΑΤΟ και στην Ευρωπαϊκή Ένωση μετά και για να γίνει αυτό, γίνονται όλες οι άλλες κινήσεις. Για εμάς, αυτή είναι μία πολύ αρνητική εξέλιξη, γιατί η συμμετοχή σε επιθετικούς ιμπεριαλιστικούς οργανισμούς, όπως είναι το ΝΑΤΟ και η Ευρωπαϊκή Ένωση, όχι μόνο δεν λύνει προβλήματα των λαών, αλλά τα περιπλέκει. Και απόδειξη είναι αυτό που συμβαίνει στη χώρα μας στη σχέση της με την Τουρκία, που η συμμετοχή και των δύο στο ΝΑΤΟ όχι μόνο δεν έλυσε τα προβλήματα τα οποία απασχολούν τη χώρα μας σε σχέση με την Τουρκία, αλλά τα περιέπλεξε, αφού το ΝΑΤΟ είναι γνωστό ότι δεν αναγνωρίζει σύνορα στο Αιγαίο. Επομένως το «γκριζάρισμα» των ζωνών και όλα τα προβλήματα, που απορρέουν απ' αυτό, προέρχεται απ' αυτή τη συμμετοχή στο ΝΑΤΟ, πέρα βέβαια - και αυτό είναι το πιο σημαντικό - ότι ενισχύεται η επιθετικότητα του ΝΑΤΟ στην περιοχή μας, γιατί ο στόχος του ΝΑΤΟ στην περιοχή μας είναι να περικυκλώσει τη Ρωσία και να προασπίσει τα συμφέροντά του, τα συμφέροντα δηλαδή των αστικών τάξεων των χωρών που συμμετέχουν στο ΝΑΤΟ. Συνεπώς για εμάς αυτό είναι το κυρίαρχο, αυτό είναι το «δάσος» και το όνομα είναι το «δέντρο».
Ευχαριστούμε τον κ. Τάσσο. Ο Αναπληρωτής Υπουργός Εξωτερικών ο κ. Κατρούγκαλος έχει τον λόγο.
Οι Κοινοβουλευτικοί Εκπρόσωποι θα μιλήσουμε μετά τον Υπουργό;
Ας προηγηθεί ο Υπουργός και μετά να μιλήσουμε οι Κοινοβουλευτικοί Εκπρόσωποι.
Εγώ δεν έχω αντίρρηση.
Ό,τι θέλετε.
Για την οικονομία της συζήτησης, έλεγα να τοποθετηθώ μία φορά. Εφόσον θέλουν οι Κοινοβουλευτικοί Εκπρόσωποι να τοποθετηθούν μετά, προφανώς θα απαντήσω και σ' αυτά που θα αναφερθούν.
Ορίστε, κύριε Υπουργέ, έχετε τον λόγο.
Η συμφωνία, την οποία συζητούμε σήμερα, είναι από τη νέα γενιά των λεγόμενων εμπορικών συμφωνιών που συνάπτει η Ευρωπαϊκή Ένωση με τρίτες χώρες. Δεν περιλαμβάνει, επομένως, μόνο θέματα εμπορίου, αλλά και γενικότερα ζητήματα που αφορούν την ποιότητα της δημοκρατίας, τα δικαιώματα, σε μια ανερχόμενη περιοχή του κόσμου, η οποία κάθε άλλο παρά υποανάπτυκτη, όπως άκουσα, μπορεί να θεωρηθεί. Στην πραγματικότητα έχουμε μία μετατόπιση του οικονομικού παγκόσμιου κέντρου βάρους από τον Ατλαντικό και τις ευρωατλαντικές σχέσεις προς την Ασία και τον Ειρηνικό και ειδικά στην υποήπειρο της Νότιας Αμερικής, όπου από τις ατμομηχανές της οικονομικής ανάπτυξης είναι η Κολομβία και το Περού. Είχα την ευκαιρία να αναφερθώ και στη συζήτηση που έγινε και στην επιτροπή σε παράλληλες ιστορικές οδούς που έχουν ακολουθήσει αυτές οι χώρες. Η επανάσταση και η απελευθέρωση της μεγάλης Κολομβίας έγινε το 1821, την ίδια ημερομηνία της δικής μας επανάστασης και έκτοτε και λόγω των παρασιτικών κομπραδόρικων χαρακτηριστικών που είχε εκεί η αστική τάξη και λόγω της επιρροής των Ηνωμένων Πολιτειών και η πολιτική ιστορία είχε ανάλογα χαρακτηριστικά. Πρόκειται για μια περιοχή ευρύτερη της Νότιας Αμερικής, η οποία έχει ιδιαίτερη αγάπη, όχι μόνο στην αρχαία αλλά και στη νέα Ελλάδα. Οι πολιτικές μας σχέσεις, ειδικά τώρα που όλες οι χώρες έχουν επιστρέψει στη δημοκρατία, είναι πολύ καλές, υπολείπονται οι οικονομικές σχέσεις και η συγκεκριμένη συνθήκη θα ενισχύσει τη δυνατότητα βελτίωσής τους. Πραγματοποίησα επίσκεψη στην Κολομβία το προηγούμενο φθινόπωρο και όπως ορθά είπε ο κ. Θεοχαρόπουλος, ακολούθησε επίσκεψη της Υπουργού Εξωτερικών της Κολομβίας, που θα ακολουθηθεί από αντίστοιχη επίσκεψη του δικού μας Υπουργού Εξωτερικών στη χώρα αυτή. Γενικότερα καταβάλλεται μια προσπάθεια πύκνωσης όχι μόνο των πολιτικών, αλλά και των οικονομικών επαφών. Η συγκεκριμένη εμπορική συμφωνία είναι προστατευτική και για τα ελληνικά συμφέροντα. Υπάρχει συγκεκριμένη προστασία πέντε προϊόντων με γεωγραφικές ενδείξεις, ελιές Καλαμάτας, μαστίχα Χίου, ελαιόλαδο Σητείας, φέτα και ούζο και δεδομένου ότι, όπως σας είπα, η συνθήκη αυτή δεν αφορά μόνο τις εμπορικές σχέσεις, αλλά και την προστασία των διεθνών εργασιακών και περιβαλλοντικών προτύπων, θέματα μετακίνησης εργαζομένων, τα οικονομικά μας συμφέροντα προστατεύονται με τον καλύτερο δυνατό τρόπο. Επίσης, επειδή μου ζητήθηκε, να ενημερώσω ότι τη συμφωνία έχουν κυρώσει μέχρι στιγμής είκοσι τέσσερα κράτη - μέλη και εμείς θα είμαστε το εικοστό πέμπτο. Και έχει τεθεί σε προσωρινή εφαρμογή η συμφωνία αυτή από την 1η Μαρτίου 2013 για το Περού, 1η Αυγούστου 2013 για την Κολομβία και είναι ανοιχτή για υπογραφή και για τις άλλες δύο χώρες των Άνδεων που έχουν διαφορετικές θέσεις. Θα αναφερθώ σύντομα στις αιτιάσεις που ακούστηκαν, για το μείζον ζήτημα των ημερών, το Μακεδονικό. Κατ' αρχάς, να διευκρινίσω ότι μια είναι η κυβερνητική θέση επί του θέματος, επί της οποίας διαπραγματεύεται ο Υπουργός Εξωτερικών. Έχουν εκφραστεί διαφοροποιήσεις από το δεύτερο κόμμα, το οποίο συμμετέχει στον κυβερνητικό συνασπισμό, αλλά έχει δοθεί ρητά από το στόμα του Αρχηγού του κόμματος αυτού πλήρης εμπιστοσύνη στον Υπουργό Εξωτερικών να διεξάγει τη διαπραγματευτική προσπάθεια.
Ποιων; Των δικών μας;
Εσείς υπερασπίζεστε τις θέσεις των Σκοπίων, κύριε Λοβέρδο;
Δεν σας άκουσα, γι' αυτό σας ρωτάω. Μιλάτε για την Ελλάδα;
Μιλάω για την Ελλάδα και είπα ότι ο Υπουργός Εθνικής Άμυνας και Αρχηγός του δεύτερου κόμματος του κυβερνητικού συνασπισμού με ρητή δήλωσή του έχει δηλώσει την απόλυτη εμπιστοσύνη και την υποστήριξή του στον Υπουργό Εξωτερικών. Ας δούμε τώρα ποια είναι η διαπραγματευτική θέση. Θα σας διαβάσω - ακριβώς γιατί εδώ δεν είναι ένα θέμα που πρέπει να επιδιώξουμε να σκοράρουμε πόντους ο ένας στον άλλο, αλλά ένα εθνικό ζήτημα που απαιτεί ομοψυχία - τι δήλωνε ο κ. Μητσοτάκης στη δευτερολογία του στις 11 Ιουλίου 2017 στη συζήτηση για το Κυπριακό. Είναι ενδιαφέρον το απόσπασμα, γιατί εκεί ο κ. Μητσοτάκης ήθελε να ειρωνευτεί τον κ. Λεβέντη που έλεγε «όχι σύνθετη ονομασία, Μακεδονία». Διαβάζω επί λέξει: «Αναρωτήθηκε ο κ. Λεβέντης ποια είναι η επίσημη θέση της Εθνικής Αντιπροσωπείας για το ζήτημα της ονομασίας των Σκοπίων. Ο κ. Λεβέντης μπορεί να είναι παλιός στην πολιτική, είναι νέος σε αυτήν την Αίθουσα και προφανώς δεν θυμάται ότι υπάρχει επίσημη θέση της ελληνικής Κυβέρνησης, επικυρωμένη δις από την Εθνική Αντιπροσωπεία για σύνθετη ονομασία με γεωγραφικό προσδιορισμό για όλες τις χρήσεις, erga omnes». Αυτή είναι η επίσημη θέση της Εθνικής Αντιπροσωπείας, όπως αποτυπώθηκε στις προγραμματικές δηλώσεις της κυβέρνησης Καραμανλή το 2007, θέση που επικυρώθηκε άλλη μια φορά στο Βουκουρέστι. Αυτό επανέλαβε και στις 9 Ιανουαρίου 2018 ο κ. Μητσοτάκης, πριν αρχίσει αυτή η στροφή της Νέας Δημοκρατίας, την οποία και εγώ θα ήθελα να προσδιορίσει σήμερα, δεδομένου ότι έχω ακούσει συγκρουόμενα πράγματα. Έχω ακούσει μια θέση σχετικής υπευθυνότητας από τον κ. Κουμουτσάκο, που θεωρώ ότι εκφράζει την άποψη του κόμματος ως αρμόδιος τομεάρχης και που προσωπικά τη χειροκρότησα, ότι θεωρεί δηλαδή, τη σύνθετη ονομασία και σήμερα τον ελάχιστο κοινό παρονομαστή της κυβερνητικής πολιτικής. Όμως, έχω ακούσει - δεν θέλω να τις κατονομάσω, ακριβώς γιατί εγώ δεν θέλω αυτή τη στιγμή να συντηρήσω ένα κλίμα διχασμού, αλλά να επιχειρήσω να έχουμε ένα εθνικό μέτωπο συζήτησης - ακραίες απόψεις, ακροδεξιές απόψεις, εθνικιστικές απόψεις, οι οποίες αρνούνται τον πυρήνα αυτής της θέσης και λένε μία θέση που ο αείμνηστος Κωνσταντίνος Μητσοτάκης είχε χαρακτηρίσει ακραία, ότι δεν επιθυμούν να υπάρχει η λέξη «Μακεδονία» και τα παράγωγά της στο όνομα. Αυτά είναι δύο διαφορετικά πράγματα. Είναι αυτό που ορθά ο αείμνηστος και ο νυν Μητσοτάκης έχουν δηλώσει στη Βουλή ότι αποτελεί την εθνική θέση και είναι αυτά που ακούω από τη Χρυσή Αυγή, από την Ένωση Κεντρώων και τελευταία από εσάς. Θα ήθελα, λοιπόν, κι εγώ να ακούσω ποια είναι η θέση σας. Ως προς τις αιτιάσεις του κ. Θεοχαρόπουλου, η διπλωματία προφανώς δεν γίνεται δημόσια. Προς τιμήν του αυτό το δήλωσε ο κ. Μητσοτάκης σε άλλη στιγμή - είναι μία από τις πολλές αντιφάσεις της Νέας Δημοκρατίας - μιλώντας στο Συνέδριο της Διεθνούς Διαφάνειας τον Δεκέμβρη του 2017. Εκεί είπε ότι η διπλωματία δεν γίνεται σε δημόσια θέα. Και έτσι είναι. Γιατί μας καταλογίζετε έλλειμμα ενημέρωσης; Εμείς έχουμε πει ότι διαπραγματευόμαστε με βάση την εθνική θέση. Θεωρούμε ότι το βασικό ζήτημα είναι το θέμα του αλυτρωτισμού και πρέπει να λυτρωθούμε από τον αλυτρωτισμό. Όχημα του αλυτρωτισμού είναι το όνομα, δεν είναι το μοναδικό θέμα. Πρέπει, επομένως, σήμερα να δοθεί μια απάντηση σε αυτό. Στα συλλαλητήρια πήγαν Έλληνες πατριώτες. Τα συλλαλητήρια, όμως, έγινε προσπάθεια να κατευθυνθούν σε μια γραμμή η οποία είναι άλλη από την εθνική. Αυτό πρέπει να το πούμε. Εμείς έχουμε απόλυτη εμπιστοσύνη στον ελληνικό λαό. Ο ελληνικός λαός, όμως, πρέπει να έχει την πληροφόρηση που πρέπει. Αυτά τα οποία ειπώθηκαν στα συλλαλητήρια ως δεδομένα δεν είναι ακριβή. Δεν υπάρχουν επτακόσιες χιλιάδες Έλληνες και μάλιστα απόγονοι του Μεγάλου Αλεξάνδρου στα Σκόπια, όπως ακούστηκε. Δεν έβαλε βέτο η Γαλλία στη Μεγάλη Βρετανία να μπει με το συνταγματικό της όνομα στην Ευρωπαϊκή Ένωση.
Πόσοι ήταν οι Έλληνες στο Μοναστήρι το 1912;
Το 1912 σωστά λέτε. Όμως, ακούστε, θα μπορείτε να πάρετε πάλι τον λόγο, όταν τοποθετηθώ.
Μη διακόπτετε, σας παρακαλώ. Συνεχίστε, κύριε Υπουργέ.
Πράγματι η Μακεδονία, πριν από τους Βαλκανικούς Πολέμους και πριν από την ανταλλαγή των πληθυσμών, είχε έναν μεικτό πληθυσμό. Δεν είναι σήμερα, όμως, η κατάσταση αυτή. Είναι προφανές. Και επανέρχομαι. Πρέπει να ακούγεται όταν μιλάει ο ελληνικός λαός. Όμως, κύριοι της Νέας Δημοκρατίας, πρέπει να έχετε τον ίδιο σεβασμό στον ελληνικό λαό όταν διαδηλώνει, όποια κι αν είναι η προέλευσή του. Παραπέμψατε στο πειθαρχικό του κόμματός σας, έναν νέο του κόμματός σας γιατί χαρακτήρισε «πιθήκους» τους Σκοπιανούς και στην ανακοίνωση την οποία βγάλατε για να δικαιολογήσετε την ορθή αυτή πειθαρχική δίωξη ονομάσατε αυτούς που συμμετείχαν στις διαδηλώσεις εναντίον των μνημονίων «βόθρο». Δεν νομιμοποιείστε, λοιπόν, να ονομάζεται τον ελληνικό λαό όταν έχει διαφορετικές απόψεις από τις δικές σας «βόθρο» και μετά…
Ποιος το είπε αυτό; Ήμουν Κυβερνητικός Εκπρόσωπος και δεν είπα ποτέ μου τέτοια κουβέντα.
Δεν λέω για εσάς. Δεν προσέξατε τι είπα. Είπα ότι στην πειθαρχική δίωξη που ασκήθηκε κατά του μέλους της ΟΝΝΕΔ που ονόμασε τους Σκοπιανούς «πιθήκους», υπάρχει ρητή αναφορά σε αυτούς που έκαναν τον «βόθρο» της άνω και της κάτω πλατείας. Αν θέλετε να διαφοροποιηθείτε, προς τιμήν σας θα είναι και θα το χειροκροτήσω.
Ποιος το είπε αυτό;
Είναι επίσημη ανακοίνωση της ΟΝΝΕΔ, κύριε Γεωργιάδη. Είναι βεβαίως και να την ελέγξετε. Ολοκληρώνοντας, θέλω να σας πω ότι δεν υπάρχει μυστική διπλωματία. Διαπραγματευόμαστε με βάση την εθνική θέση. Είναι υποκρισία να λέτε ότι υπάρχει κενό ενημέρωσης. Πότε πολιτικός Αρχηγός ζήτησε να ενημερωθεί και δεν δόθηκε ενημέρωση από τον Πρωθυπουργό; Όπως και στα απόρρητα έγγραφα, που μερικοί από εσάς τα κάνατε φέιγ βολάν, παραβιάζοντας τον Ποινικό Κώδικα και κυρίως τα εθνικά συμφέροντα της χώρας, έτσι και σ' αυτήν την περίπτωση δώσαμε τη δυνατότητα στους Αρχηγούς των κομμάτων να έχουν πρόσβαση στα έγγραφα τα οποία επικαλεστήκαμε. Πρέπει όλοι να έχουν υπεύθυνη και όχι ανεύθυνη θέση στα εθνικά θέματα. Τα εθνικά θέματα πρέπει να αντιμετωπίζονται με σοβαρότητα, γιατί όταν δεν αντιμετωπίζονται έτσι, έχουμε το αποτέλεσμα αυτό της εικοσιπενταετίας, το οποίο βαραίνει δυστυχώς και τα δύο κόμματα που άσκησαν κυβερνητική πολιτική αυτό το διάστημα. Αυτά οδήγησαν στο σήμερα, όπου η μεγάλη πλειονότητα των χωρών του ΟΗΕ και της Ευρωπαϊκής Ένωσης έχει αναγνωρίσει τη γειτονική χώρα με το συνταγματικό της όνομα. Θα ήταν εύκολο για εμάς να επιδιώξουμε να σκοράρουμε πόντους υπονομεύοντας την εθνική υπόθεση, καταμετρώντας μία προς μία τις ευθύνες τις οποίες έχετε και τα δύο κόμματα που χειριστήκατε την υπόθεση αυτή τα τελευταία είκοσι πέντε χρόνια. Δεν πρόκειται να το κάνουμε. Επιφυλάσσομαι, βέβαια, να ακούσω και τις δηλώσεις των Κοινοβουλευτικών Εκπροσώπων. Όμως, κάνω έκκληση στον πατριωτισμό σας. Εγώ σας θεωρώ όλους πατριώτες. Προσέξτε πώς θα χειριστείτε αυτό το θέμα. Επίτηδες ήμουν επιφυλακτικός μέχρι τώρα. Όμως, προσέξτε. Άλλο πατριωτισμός, άλλο πατριδοκαπηλία. Άλλο το να είναι κανείς πατριώτης, άλλο το να έχει τον πατριωτισμό ως επάγγελμα. Εμείς θα είμαστε μέχρι το τέλος δύναμη αλλαγής σε μια σειρά από ζητήματα, που εσείς, τα δύο κόμματα της Μεταπολίτευσης, τα είχατε αφήσει να λιμνάζουν από τους δασικούς χάρτες και το κτηματολόγιο έως τη σαρία και το ασφαλιστικό, που εμείς λύσαμε με τον τρόπο τον οποίο θεωρούσαμε ότι ήταν εθνικά ορθός. Η αδράνεια και το τέλμα δεν βοηθούν τα εθνικά θέματα. Εμείς και σ' αυτά τα θέματα θέλουμε να προχωρήσουμε μπροστά με την εθνικά συμφέρουσα λύση, που είναι η λύση η οποία θα εξασφαλίζει όνομα σαφώς διακριτό από την ιστορικότητα και την ελληνικότητα της Μακεδονίας μας, όνομα που δεν θα μπορεί να είναι όχημα αλυτρωτισμού και συνολική σφαιρική λύση, όχι μόνο με erga omnes ονομασία, αλλά και με αφαίρεση κάθε πρακτικής από το γειτονικό κράτος, που δείχνει βλέψεις απέναντι στα σύνορά μας και στην εδαφική μας ακεραιότητα, γιατί εκεί είναι το ουσιώδες. Καλώ και εσάς, έστω και την τελευταία στιγμή, να δείξετε την ίδια εθνική υπευθυνότητα. Σας ευχαριστώ.
Ευχαριστούμε τον Υπουργό. Παρακαλώ να συντονίσουμε λίγο την κουβέντα. Θα τοποθετηθούν, εφόσον άνοιξε και ο Υπουργός τη συζήτηση, όλοι οι Κοινοβουλευτικοί Εκπρόσωποι για το θέμα που θέλετε. Παρακαλώ να μην επεκταθούμε πέραν των δύο - τριών λεπτών ο καθένας.
Πόσο;
Δύο με τρία λεπτά. Είναι κατά παρέκκλιση. Επίσης, βλέπω ότι έχει ζητήσει τον λόγο ο κ. Κασιδιάρης. Κύριε Κασιδιάρη, απλά δεν είναι κάτι επί προσωπικού.
Αν δεν υπάρχει πρόβλημα, θα μου δώσει ο κ. Παππάς τη θέση του ως Κοινοβουλευτικός Εκπρόσωπος, για να μην καταχραστούμε τον χρόνο. Επειδή έθεσε ένα θέμα προσωπικό ο Υπουργός λέγοντάς μου «πάρτε τον λόγο να μου απαντήσετε».
Δεν σας είπε επί προσωπικού κάτι.
Αν υπάρχει οτιδήποτε προσωπικό, το ανακαλώ. Δεν αναφέρθηκα σε εσάς.
Όχι, είναι μείζον το ζήτημα και αφορά την ελληνική μειονότητα στα Σκόπια και μου είπατε «πάρτε τον λόγο να απαντήσετε». Κύριε Πρόεδρε, για ένα λεπτό παρακαλώ. Αυτή τη στιγμή τα Σκόπια…
Παίρνει τον λόγο και μιλάει απευθείας.
Περιμένετε μισό λεπτό. Θα μιλήσετε εσείς εκ μέρους της Χρυσής Αυγής. Σωστά;
Ωραία. Περιμένω τη σειρά μου.
Ωραία. Κύριε Τζαβάρα, θέλετε να ξεκινήσετε, καθώς ο κ. Ξυδάκης είπε ότι θέλει να τοποθετηθεί στο τέλος; Έχετε τον λόγο για τρία λεπτά και παρακαλώ να μην επεκταθούμε περαιτέρω.
Ευχαριστώ, κύριε Πρόεδρε. Κύριε Υπουργέ, νομίζω ότι σήμερα εδώ, ενώπιον της Εθνικής Αντιπροσωπείας, χάσατε μια ευκαιρία που σας προσφέρθηκε για να ενημερώσετε, ακόμα και αυτή τη στιγμή, για το πώς ακριβώς αντιλαμβάνεται η Κυβέρνηση το μέγα ζήτημα για την καθοριστική συμβολή της στην επίλυση του εθνικού θέματος. Αντί να μας πείτε, έστω και αυτή τη στιγμή, που ο Πρωθυπουργός της χώρας συνομιλεί το μεσημέρι με τον ομόλογό του των Σκοπίων, ήρθατε εδώ να συνεχίσετε αυτή την άγονη, τη στείρα αντιπαράθεση, με την οποία έχετε επιλέξει όλες αυτές τις μέρες να προχωράτε απέναντι στους πολιτικούς σας αντιπάλους. Ταυτόχρονα, μας εγκαλείτε ότι δεν συμβάλλουμε στην επίλυση του θέματος αυτού, που πραγματικά είναι μείζον εθνικό θέμα. Αυτή η συμπεριφορά δεν είναι δυνατόν να θεωρηθεί ούτε υπεύθυνη ούτε σοβαρή. Θα πρέπει επιτέλους να αντιληφθείτε ότι στα εθνικά θέματα δεν ωφελεί, αντιθέτως βλάπτει, το έθνος αυτή η τακτική που έχετε να χρησιμοποιείτε οποιοδήποτε θέμα της επικαιρότητας, όσο σημαντικό ή ασήμαντο να είναι, για να διχάζετε τον ελληνικό λαό και να δείχνετε ότι εσείς είστε κάτι το ξεχωριστό από όλη την πολιτική εκπροσώπηση αυτού του τόπου. Δεν προσφέρετε τίποτα, αντιθέτως βλάπτετε. Και αυτή η βλάβη έχει ήδη αρχίσει να δίνει τα αποτελέσματά της. Θα πρέπει επιτέλους να αντιληφθείτε ότι το όνομα είναι μεν ένα θέμα πολύ σοβαρό, αλλά εξίσου σοβαρό θέμα είναι η αντιμετώπιση του συγκεκριμένου ζητήματος ως πακέτου. Αυτή είναι η θέση της Νέας Δημοκρατίας, όχι τώρα, αλλά από τότε που δημιουργήθηκε το θέμα και βεβαίως είναι μία συνεπής στάση, με βάση τη θέση που είχε υποστηρίξει το 2008 η τότε κυβέρνηση. Αυτό που για εμάς έχει πολύ μεγάλη σημασία και πρέπει επιτέλους να το αντιληφθείτε είναι ότι θα πρέπει να μας εξηγήσετε με ποιον τρόπο μεθοδεύετε, με ποιον τρόπο διεκδικείτε, με ποιον τρόπο διαπραγματεύεστε την επίλυση των θεμάτων που έχουν να κάνουν με τις αλυτρωτικές βλέψεις που έχουν τα Σκόπια εναντίον της Ελλάδας, κυρίως δε με το πώς και με ποιες συγκεκριμένες κινήσεις θα υπάρξει απάλειψη ή τροποποίηση του συντάγματός τους, στον βαθμό και την έκταση που περιλαμβάνονται συνταγματικά κατοχυρωμένες αυτές οι βλέψεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επίσης, θα πρέπει να μας εξηγήσετε ποια είναι η θέση σας σχετικά με τη μακεδονική γλώσσα, ποια είναι η θέση σας σχετικά με τη μακεδονική εθνικότητα, ποια είναι η θέση σας σχετικά με τα αγάλματα, με τα βιβλία, με μία σειρά ζητήματα, τα οποία βεβαίως έχετε ουσιαστικά απωθήσει στο περιθώριο αυτής της συζήτησης, γιατί αυτό που σας συμφέρει πραγματικά είναι να διχάζετε τον ελληνικό λαό απέναντι σε ένα συγκεκριμένο ζήτημα και να λέτε συλλήβδην όλους όσοι έχουν διαφορετική άποψη από τη δική σας ότι είναι εθνικιστές, ενώ εσείς είστε πατριώτες. Επιτέλους, να συνέλθετε! Δεν είναι τρόπος αυτός αντιμετώπισης ενός τόσο σοβαρού εθνικού θέματος. Θα πρέπει να αντιληφθείτε ότι το έθνος και η ιστορία του αυτή τη στιγμή απαιτεί από εσάς την πιο μεγάλη προσήλωση σε αυτούς τους στόχους που σας επιβάλλει η ιστορία.
Παρακαλώ, κύριε Τζαβάρα, ολοκληρώστε. Ήδη έχετε υπερβεί τον χρόνο σας.
Ολοκληρώνω, κύριε Πρόεδρε. Από το να έρχεστε, λοιπόν, σήμερα εδώ και να παριστάνετε τον τιμητή, εμείς είχαμε την απαίτηση να έρθετε και να μας εξηγήσετε, όχι τα μυστικά της διπλωματίας, αλλά το γιατί χρησιμοποιείτε μυστική διπλωματία. Είναι άλλο θέμα το τι ακριβώς διπλωματικούς ελιγμούς έχετε αποφασίσει να κάνετε στη διαπραγμάτευση και άλλο ζήτημα το ποιοι είναι οι στόχοι της διαπραγμάτευσης. Και αυτούς ακριβώς τους στόχους της διαπραγμάτευσης η Βουλή των Ελλήνων έχει το δικαίωμα να τους πληροφορηθεί από εσάς, που είστε ο καθ' ύλην αρμόδιος Υπουργός της Κυβέρνησης. Σας καλούμε σε αυτές τις κρίσιμες ώρες να επιδείξετε επιτέλους την υπευθυνότητα που απαιτούν οι περιστάσεις από την Κυβέρνηση της Ελλάδος.
Ευχαριστούμε τον κ. Τζαβάρα. Κύριε Λοβέρδο, έχετε τον λόγο.
Κύριε Πρόεδρε, είμαι Κοινοβουλευτικός Εκπρόσωπος κόμματος που επιφυλάχθηκε στην επιτροπή. Άρα, ανεξαρτήτως του εάν ο Υπουργός θα έκανε αυτή την ομιλία ή δεν θα έκανε καθόλου αναφορά στα περί FYROM, είχα τη δυνατότητα πενταλέπτου.
Επειδή τοποθετήθηκε ο ειδικός αγορητής από το κόμμα σας, γενικεύθηκε η συζήτηση.
Έχετε δίκιο.
Θα σας δώσω τρία λεπτά και θα έχετε ανοχή. Ο κ. Τζαβάρας έφτασε στα πέντε λεπτά. Δεν θα σας δώσω πέντε και θα μιλήσετε επτά!
Όχι! Θα μου δώσετε πέντε και θα μιλήσω λίγο παραπάνω.
Μη με αναγκάσετε σε διακοπές!
Κύριε Πρόεδρε, τοποθετούμαστε σε Ολομέλεια.
Απλά το πεντάλεπτο έχει γίνει κατά παρέκκλιση. Τοποθετήθηκε ο ειδικός αγορητής. Κύριε Λοβέρδο, ελάτε για πέντε λεπτά και παρακαλώ όλους τους συναδέλφους για την οικονομία του χρόνου. Επεκτείνεται πάρα πολύ η συζήτηση.
Κύριε Πρόεδρε, το πεντάλεπτο είναι γι' αυτούς που διαφωνούν.
Εμείς δεν συμφωνήσαμε.
Κύριε Παφίλη, είχε επιφυλαχθεί ο κ. Λοβέρδος. Προς θεού, είναι γνώστης του κοινοβουλευτισμού. Δεν το συζητάμε. Απλά να σας θυμίσω, κύριε Λοβέρδο, ότι έχετε πέντε λεπτά για την Κολομβία και το σχέδιο νόμου, όχι γι' αυτό.
Δεν θα πάρω χρόνο κάνοντας συζήτηση επί του Κανονισμού, κύριε Πρόεδρε. Αν θέλετε, τα λέμε μετά.
Αν ήταν επί του Κανονισμού, θα έπρεπε να έχει λήξει η συζήτηση γενικότερα.
Βέβαια, έχετε πολύ δίκιο που γενικεύσατε.
Έχετε τον λόγο, κύριε Λοβέρδο.
Ευχαριστώ πάρα πολύ, κύριε Πρόεδρε. Κοιτάξτε, υπάρχουν δύο συμβάσεις που πρέπει να κυρωθούν, που είναι συμβάσεις της Ευρωπαϊκής Ένωσης με το Περού και την Κολομβία. Δηλαδή, είναι μια σύμβαση, αλλά με δύο χώρες. Η δική μας παρέμβαση, η παρέμβαση της επιφύλαξης, είχε σκοπό, όπως έχουμε επανειλημμένα διαβεβαιώσει την Αίθουσα, να αποκτήσουμε τη δυνατότητα να ξεπερνάμε τον Κανονισμό και να παίρνουμε τον λόγο στην Ολομέλεια. Διότι η πολιτική ζωή έχει μεγάλες εντάσεις και ποικιλία και συνεπώς δεν μπορεί η Ολομέλεια να λειτουργεί ερήμην της πραγματικότητας. Για αυτό, επιφυλασσόμαστε, για να μπορούμε στην Ολομέλεια να έχουμε τον λόγο. Αυτό το νόημα είχε η δική μας επιφύλαξη. Κυρίες και κύριοι Βουλευτές, έχει διατυπώσει, ωστόσο, ο κ. Θεοχαρόπουλος από την επιτροπή, αλλά και σήμερα, την παράκληση στον Υπουργό να μας πει το περιεχόμενο των συζητήσεων ανάμεσα στην ηγεσία του Υπουργείου Εξωτερικών της Κολομβίας και της Ελλάδας. Η αναφορά του στην επιτροπή ήταν μια σειρά και η σημερινή του αναφορά καμμία, αναφορών σε ειδικότερα θέματα πολύ χρήσιμα, θέματα ομογένειας, θέματα εμπορικών και οικονομικών σχέσεων. Όμως, υπάρχουν και τα πολιτικά θέματα. Τα πολιτικά θέματα έχουν έκφραση και αποτύπωση στον Οργανισμό Ηνωμένων Εθνών. Έχουμε το Κυπριακό, έχουμε τα ελληνοτουρκικά, έχουμε και τα θέματα με τη FYROM. Καλό θα ήταν να ενημέρωνε ο Υπουργός αν στις συζητήσεις μας με την Κολομβία έχουν τεθεί αυτά τα θέματα και ποια είναι η στάση αυτής της χώρας σχετικά με αυτά που μας αφορούν στο επίπεδο του Οργανισμού Ηνωμένων Εθνών. Θα έκανα σήμερα, ως Κοινοβουλευτικός Εκπρόσωπος, μια αναφορά στη συνάντηση του Πρωθυπουργού με τον Πρωθυπουργό της FYROM, υπό την έννοια της ερώτησης προς τον κ. Κατρούγκαλο - αν είχε βέβαια τη δυνατότητα να απαντήσει - για το επίπεδο ωριμότητας που έχει φτάσει η συζήτηση ανάμεσα στις δύο χώρες και στο πλαίσιο του ΟΗΕ, ως προς το θέμα του ονόματος και των λοιπών θεμάτων, όπως έχει ξεκαθαρίσει η Δημοκρατική Συμπαράταξη και το Ποτάμι ή αν είναι μια συνάντηση επ' ευκαιρία του Νταβός και, συνεπώς, δεν θα μπει στον πυρήνα του θέματος η συζήτηση. Και θα τελείωνα εκεί, γιατί, όταν ο Πρωθυπουργός συζητάει με άλλον Πρωθυπουργό, νομίζω ότι δεν είναι ώρα για αντιπολίτευση. Και ο κ. Θεοχαρόπουλος κινήθηκε ακριβώς έτσι στην ομιλία του, που άκουσα. Επανέλαβε αυτά που λέμε και άσκησε κριτική στην Κυβέρνηση - τελεία - για θέματα που έχουν ειπωθεί ήδη πολλές φορές. Ο κύριος Υπουργός, όμως, πήρε τον λόγο, βρίσκοντας την ευκαιρία να «εσωτερικοποιήσει» ακόμη μια φορά το θέμα και να αποδείξει ότι όλος ο τρόπος που χειρίστηκαν το θέμα - διπλωματικά και πολιτικά απαράδεκτος - γίνεται για λόγους εσωτερικούς. Γίνονται συγκρούσεις, γίνονται διαδηλώσεις, συγκεντρώσεις, τσακώνεστε με την Αξιωματική Αντιπολίτευση, αλλά κανένας δεν ξέρει, πέραν των βασικών θέσεων της χώρας, πού έχει πάει η διαπραγμάτευση. Και μας σηκώνετε σήμερα το χέρι και το δάκτυλο να μας πείτε και πώς πρέπει να φερθούμε, εσείς που την περασμένη εβδομάδα που έτυχε να σας ακούσω στη Διαρκή Επιτροπή, είπατε ότι διαστρεβλώνονται οι θέσεις του Νίμιτς και δεν είναι αυτές που διαβάζουμε στον Τύπο, και μια μέρα μετά ο διαμεσολαβητής του Οργανισμού Ηνωμένων Εθνών, μιλώντας σε μέσα ενημέρωσης της FYROM, έκανε αναφορά από την πλευρά του για δεδομένα - των προτάσεών του; Ρωτώ! - που σχετίζονται με το «μακεδονικό έθνος», όπως το χαρακτήρισε, απευθυνόμενος στην κοινωνία και στην πολιτική της FYROM. Και αποδοκιμάστηκε αυτή του η παρέμβαση, που προλαβαίνει θέματα της συζήτησης της διαπραγμάτευσης, από όλες τις πλευρές στην Ελλάδα. Και εσείς μια μέρα πριν τον είχατε δικαιολογήσει. Είχατε πει, μάλιστα, ότι αυτά που λέει διαστρέφονται. Κάνατε μια γκάφα, δηλαδή. Δεν θα σας το λέγαμε σήμερα. Έχουμε καιρό. Ήρθατε εδώ, όμως, εσείς να κάνετε κριτική στην Αντιπολίτευση και να μην κάνετε αναφορά σε κοινές θέσεις που θα μπορούσαν να βοηθήσουν τη χώρα; Εμείς, λοιπόν, αφού το θέλετε έτσι, κάνουμε αναφορά στα εξής ως προς την πλευρά σας: Πρώτα από όλα, είστε η επιτομή της υποκρισίας. Γιατί; Διότι μιλάτε για πρόσφορη ενημέρωση. Ποια; Καμμία! Και ως Δημοκρατική Συμπαράταξη και ως Ποτάμι κρατήσαμε και σε αυτό το θέμα, της ενημέρωσης, μια πάρα πολύ υπεύθυνη στάση. Όταν συναντήθηκαν οι Υπουργοί των Εξωτερικών, ο κ. Δημητρόφ με τον κ. Κοτζιά, και όταν έγινε και η κατάθεση των προτάσεων από τον κ. Νίμιτς, ζητήσαμε Εθνικό Συμβούλιο Εξωτερικής Πολιτικής. Δεν ανταποκριθήκατε; Δεν επιμείναμε, διότι όταν μια κυβέρνηση διαπραγματεύεται, έχει και την ευθύνη των θεμάτων της ενημέρωσης. Παρέμεινε, λοιπόν, ένα κενό. Ούτε κάναμε πολιτική κριτική και αντιπαράθεση γιατί δεν μας ενημερώσατε. Προτείναμε, δεν το δεχθήκατε, τελείωσε. Θα μας πείτε και από πάνω σήμερα εδώ ότι υπάρχει πλέρια ενημέρωση και φταίμε που δεν την έχουμε; Ίσως δεν πάτε καλά. Όμως, αν δεν πάτε καλά εσείς για λόγους συγχύσεως, δεν σας φταίει ούτε η Ολομέλεια της Βουλής ούτε η Αντιπολίτευση. Και ακόμη αναφέρεστε σε ένα θέμα που κληρονομήσατε. Τι λέτε; Τι να πούμε για το Κυπριακό; Τι να πούμε για τα ελληνοτουρκικά, που κληρονομήσαμε από τους προγόνους μας; Θα καταφερθούμε εναντίον των προγόνων μας που μας τα δημιούργησαν; Τι είναι αυτά που λέτε; Καθένας που αναλαμβάνει τα ηνία της ελληνικής πολιτείας, κράτους και κοινωνίας, έχει την υποχρέωση να αντιμετωπίζει τα θέματά μας και τα θέματά μας είναι σοβαρά.
Κύριε Λοβέρδο, μιλάτε ήδη έξι λεπτά. Παρακαλώ, ολοκληρώστε.
Είναι το Κυπριακό, ήταν και είναι τα ελληνοτουρκικά, είναι και τα θέματα με τη FYROM που πρέπει να αντιμετωπίσουμε. Τι μας λέτε τώρα εδώ εσείς, δηλαδή; Ότι είστε και οι λύτες ενός προβλήματος που σας δημιούργησαν άλλοι, ενώ εσείς είστε το καλό που θα λύσει το πρόβλημα; Τι είναι αυτά; Κάθε Υπουργός Εξωτερικών αναλαμβάνει μια ημερήσια διάταξη, κάνει ό,τι μπορεί περισσότερο για να τα λύσει. Σπεύσαμε να συγχαρούμε τους πάντες για την υπέρβαση του προβλήματος που είχε δημιουργηθεί δεκαετίες με την Αλβανία, σε ό,τι αφορά την τιμή στους νεκρούς μας. Και ως Υπουργός Παιδείας είχα προσπαθήσει και εγώ, όλοι οι διπλωμάτες μας είχαν προσπαθήσει…
Κύριε Λοβέρδο, με φέρνετε σε δύσκολη θέση. Είστε ήδη στα επτά λεπτά.
Σας παρακαλώ, κύριε Πρόεδρε, έρχεστε μόνος σας σε δύσκολη θέση, αφού γενικεύσατε τη συζήτηση.
Δεν έρχομαι σε δύσκολη θέση. Τα πέντε λεπτά…
Θα επιτρέψετε να γίνει…
Μα, δεν μπορεί να γίνει με όλους τους συναδέλφους αυτό. Δηλαδή, αν κάνω διάκριση σε εσάς…
Θα επιτρέψετε στα κόμματα που είχαν και την επιφύλαξη για το κυρίως θέμα να εκφραστούν.
Ναι, έχετε πέντε λεπτά, όχι παραπάνω. Αυτή τη στιγμή μιλάτε επτά λεπτά.
Θα ολοκληρώσω. Αν δεν με είχατε διακόψει, με λίγες φράσεις ακόμα θα είχα ολοκληρώσει.
Σας παρακαλώ πολύ, έχετε τριάντα δευτερόλεπτα ακόμη για να ολοκληρώσετε.
Λέω, λοιπόν, ότι, όταν λύθηκε αυτό το θέμα με την Αλβανία, σπεύσαμε να συγχαρούμε τους πάντες, διπλωμάτες και πολιτικούς, γιατί είναι προσπάθειες δεκαετιών για την τιμή στους νεκρούς μας του αλβανικού έπους. Και τελικά το καταφέραμε και θέλω να δω και σε ποιον βαθμό και σε ποια έκταση. Όταν δόθηκε η ιθαγένεια στον Αρχιεπίσκοπο Αναστάσιο, όλοι σπεύσαμε να πούμε την καλή μας κουβέντα. Δεν είχαμε στο παρελθόν εμείς τέτοιες συμπεριφορές. Εσείς εδώ έρχεστε σήμερα να σηκώσετε το δάκτυλο, όταν έχετε παραβιάσει κάθε κανόνα πολιτικής και διπλωματικής δεοντολογίας; Επιτέλους, πρέπει να καταλάβετε ότι τα θέματα εξωτερικής πολιτικής λύνονται στο μέτρο που μία κυβέρνηση έχει θέσεις - έχετε δύο θέσεις - , που μία κυβέρνηση της άλλης πλευράς έχει και αυτή θέσεις - δεν τις ξέρουμε - , που οι θέσεις συμπίπτουν και που όλες οι πολιτικές δυνάμεις ή οι περισσότερες, ενημερωμένες με μια άψογη διαδικασία, δίνουν η καθεμία τον οβολό της, βάζουν πλάτη, για να λύσει η πατρίδα μας ένα θέμα. Το να μας βρίζετε, το να βρίζετε με τον άλφα ή βήτα τρόπο ανθρώπους που διατύπωσαν γνώμη, και τελειώνω, κύριε Πρόεδρε, τι δηλώνει; Δηλώνει ότι η αλαζονεία σας έχει φτάσει σε τέτοιο επίπεδο, που θεωρείτε ότι όταν ένας πολιτικός, ένας πολίτης, ένα κόμμα εκφράζει γνώμη, σας αντιμιλάει. Ποιος σας υπολογίζει, κύριε Υπουργέ, για να είστε τόσο αλαζών και να θεωρείτε ότι σας αντιμιλάμε όταν λέμε μία γνώμη; Ποιος σας είπε σήμερα να κάνετε αυτή την εμπρηστική ομιλία στην Ολομέλεια; Εσείς τη σύγχυσή σας να ξεπεράσετε, γιατί μόνον αυτό θα βοηθήσει την πατρίδα μας.
Ευχαριστούμε τον κ. Λοβέρδο. Κύριε Κασιδιάρη, έχετε τον λόγο. Θα σας δώσω πέντε λεπτά για να είμαι δίκαιος απέναντι σε όλους.
Πριν από λίγα λεπτά ο Υπουργός της Κυβέρνησης ΣΥΡΙΖΑ - ΑΝΕΛ διέπραξε ένα εθνικό έγκλημα. Παρακαλώ θερμά να ανακαλέσει και να διαγραφεί από τα Πρακτικά η φράση του που αφορά τον ελληνισμό των Σκοπίων, διότι πράγματι - και αυτό θα το αποδείξω αμέσως τώρα - ο ελληνισμός των Σκοπίων αριθμεί πολλές εκατοντάδες χιλιάδες. Δεν μπορεί ο Υπουργός της ελληνικής Κυβερνήσεως να λέει στην Ολομέλεια της Βουλής ότι δεν υπάρχουν εκατοντάδες χιλιάδες Έλληνες στα Σκόπια, όταν ο Κίρο Γκλιγκόροφ από τις αρχές της δεκαετίας του '90, μιλώντας στον τσεχικό Τύπο, είχε πει για εκατό χιλιάδες Έλληνες στα Σκόπια, όταν οι Βούλγαροι με αναφορά τους στον ΟΑΣΕ είχαν πει για διακόσιες χιλιάδες Έλληνες στα Σκόπια, όταν το 1912, εκείνη την κρίσιμη στιγμή για το έθνος μας, όταν ο ελληνικός στρατός βάδιζε προς το Μοναστήρι, με ηγέτη τον στρατηλάτη Βασιλέα Κωνσταντίνο, ο πληθυσμός του Μοναστηρίου ήταν αμιγώς ελληνικός. Δεν ήταν μεικτός. Ο πληθυσμός της ευρύτερης περιοχής του Μαναστηρίου ήταν αμιγώς ελληνικός. Και ερωτώ: Τι έγιναν αυτοί οι Έλληνες; Οι Έλληνες αυτοί παραμένουν στην περιοχή, παρά τις πιέσεις από τους Σλάβους και από τις κομμουνιστικές διώξεις και σήμερα - το τονίζω και το επαναλαμβάνω - ο ελληνικός πληθυσμός στην ευρύτερη περιοχή του Μοναστηρίου και στο σύνολο του κρατιδίου των Σκοπίων αριθμεί πολλές εκατοντάδες χιλιάδες. Η μητέρα πατρίδα έχει την υποχρέωση να στηρίξει αυτούς τους Έλληνες. Συνυπολογίζω βεβαίως και τους βλαχόφωνους. Ζητώ από τον Υπουργό να ανακαλέσει άμεσα και να διαγραφεί από τα Πρακτικά η σχετική φράση του. Σε ό,τι αφορά τώρα το ζήτημα της δήθεν διαπραγμάτευσης, για το ονοματολογικό, να πω ότι όταν ακούμε διαπραγμάτευση από τον ΣΥΡΙΖΑ, ασφαλώς κρυβόμαστε όλοι οι Έλληνες πολίτες που έχουν αντιληφθεί ότι όπου υπάρχει διαπραγμάτευση του ΣΥΡΙΖΑ, με μαθηματική ακρίβεια οδηγούμαστε σε εθνική μειοδοσία και εκχώρηση των εθνικών θέσεων. Επειδή ο Υπουργός επικαλέστηκε τη μυστικότητα, έχουμε ζητήσει από αυτήν εδώ τη θέση, εδώ και έναν και πλέον μήνα - όταν ήταν παρών και ο Κοτζιάς και συζητούσαμε για την κατάπτυστη συμπεριφορά πολιτειακών παραγόντων στην επίσκεψη Ερντογάν - με επίσημο έγγραφο και αίτημα προς την Επιτροπή Εξωτερικών και Άμυνας να πραγματοποιηθεί κλειστή, απόρρητη συνεδρίαση, χωρίς κάμερες, για να ενημερωθούν όλες οι πολιτικές δυνάμεις ως προς πού το πάει αυτή η Κυβέρνηση και, αν θέλετε, για να τοποθετηθούν κιόλας οι πολιτικές δυνάμεις, γιατί θα αναλύσω στη συνέχεια πώς κοροϊδεύουν τον κόσμο και οι κυβερνητικοί εταίροι των ΑΝΕΛ και η Νέα Δημοκρατία. Δεν έγινε δεκτό το αίτημά μας. Το επαναφέραμε την προηγούμενη εβδομάδα στη συνεδρίαση της αρμόδιας επιτροπής. Και πάλι σιωπή και αδιαφορία, διότι οδηγούμαστε σε εθνική μειοδοσία. Και βέβαια υπάρχει και το Συμβούλιο Εξωτερικής Πολιτικής - αναφέρεται μονίμως σε αυτή την Αίθουσα - από το οποίο, τονίζω, ο Κοτζιάς παράνομα και αντισυνταγματικά έχει κάνει την εγκληματική και αισχρή ενέργεια να δηλώσει ότι αποκλείει τη Χρυσή Αυγή. Έχει λογική βεβαίως αυτή η κίνησή του, διότι η Χρυσή Αυγή είναι το μόνο κόμμα που αντιστέκεται έμπρακτα σε αυτή την παράνομη στάση της Κυβερνήσεως. Σε ό,τι αφορά τους ΑΝΕΛ - γιατί έλεγε ο Υπουργός τους ότι διαφωνούν οι κυβερνητικοί τους εταίροι - να πω το εξής: Εάν οι ΑΝΕΛ διαφωνούσαν και δεν ήθελαν να προδοθεί η Μακεδονία, θα έκαναν μια απλή ενέργεια: Θα πήγαινε ο Καμμένος στον Τσίπρα και θα του έλεγε: «Αλέξη, μην προχωράς γιατί σε ρίχνω. Παίρνω τους Βουλευτές μου και φεύγουμε». Και εκεί θα είχε τελειώσει το ζήτημα των Σκοπίων. Εάν ο Καμμένος έλεγε «παίρνω τους Βουλευτές μου και φεύγουμε», δεν θα ξαναμιλάγαμε εδώ μέσα για Σκοπιανό, το θέμα θα είχε λήξει. Δεν το κάνει, όμως, διότι η καρέκλα της εξουσίας για το συγκεκριμένο κόμμα είναι πιο σημαντική από τις εθνικές θέσεις της Ελλάδος. Νέα Δημοκρατία: Ποια είναι η θέση της Νέας Δημοκρατίας; Σύνθετη ονομασία. Όταν βγαίνει επισήμως ο Αρχηγός της Νέας Δημοκρατίας και λέει «κόκκινη γραμμή για εμάς είναι το Βουκουρέστι», ασφαλώς και αποδέχεται τη σύνθετη ονομασία, ασφαλώς και αποδέχεται την εκχώρηση του ονόματος «Μακεδονία» στα Σκόπια. Όταν, όμως, λένε να απαλειφθούν οι αλυτρωτικές αναφορές στο σύνταγμα των Σκοπίων, αυτά είναι γελοιότητες. Διότι οι Σκοπιανοί μπορεί σήμερα να απαλείψουν τις αλυτρωτικές αναφορές στο Σύνταγμά τους, η Ελλάδα να κάνει το εθνικό έγκλημα της άρσης της αρνησικυρίας, να μην υπάρχει ελληνικό βέτο και αφού τα Σκόπια μπουν στο ΝΑΤΟ, ξαναψηφίζουν καινούργιο Σύνταγμα και λένε ότι διεκδικούν τη Θεσσαλονίκη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η λύση, λοιπόν, για το θέμα της ονομασίας του κρατιδίου των Σκοπίων είναι μία: Ελληνικό βέτο, να μην μπουν τα Σκόπια στο ΝΑΤΟ. Οι φυγόκεντρες τάσεις που επικρατούν σε αυτό το κράτος θα οδηγήσουν άμεσα σε διαμάχη Σλάβων - Αλβανών. Εδώ τώρα η Χρυσή Αυγή παράγει εξωτερική πολιτική με την αναφορά αυτή και σας καλούμε να ακολουθήσετε αυτή την πρόταση της Χρυσής Αυγής επιτέλους, και να πάψετε να αναλώνεστε μέσα στη Βουλή σε ψεύτικες διαμάχες για ψηφοθηρία. Το βέτο να συνεχίσει, τα Σκόπια να οδηγηθούν σε εμφύλιο πόλεμο και τότε η Ελλάδα ως δύναμη ευθύνης στη Βαλκανική και ο Ελληνικός Στρατός ως ειρηνευτική δύναμη θα μπει στα Σκόπια. Αυτό που δεν έγινε το 1912 με τη διαμάχη Βενιζέλου - Κωνσταντίνου, που οδήγησε, βέβαια, στην απελευθέρωση της Θεσσαλονίκης, αλλά άφησε, δυστυχώς, υπό ξένη κατοχή το ελληνικό Μοναστήρι, μπορεί να γίνει μέσα στα επόμενα χρόνια. Αν υπήρχε μια εθνική κυβέρνηση με όραμα, αυτό ακριβώς θα γινόταν.
Κύριε συνάδελφε, παρακαλώ.
Ολοκληρώνω. Ποια είναι η λύση σήμερα; Δημοψήφισμα. Ο κύριος Υφυπουργός, ως συνταγματολόγος, γνωρίζει πολύ καλά ότι σε πάρα πολλές χώρες, όπως στην Αλβανία - όπου νομίζω ότι είχε και εμπλοκή, ως σύμβουλος, στη σύνταξη του συντάγματος αυτού του κράτους - με πενήντα χιλιάδες υπογραφές πολιτών γίνεται δημοψήφισμα. Εδώ έχουμε την υπογραφή και τη ρητή εντολή εκατοντάδων χιλιάδων Ελλήνων πολιτών από το συλλαλητήριο, που ζητούν διεξαγωγή δημοψηφίσματος, όπου το «όχι» στην εκχώρηση του ονόματος της Μακεδονίας μας θα είναι συντριπτικό. Ήδη οι συστημικές δημοσκοπήσεις, οι πουλημένες δημοσκοπήσεις των διαπλεκόμενων μέσων, μιλούν για πάνω από 80% των πολιτών ότι διαφωνούν στην εκχώρηση του ονόματος. Αν γίνει δημοψήφισμα, εγώ λέω ότι πάνω από 90% των Ελλήνων πολιτών φανατικά θα συνταχθούν με αυτή τη θέση της Χρυσής Αυγής, με την ξεκάθαρη εθνική θέση που λέει «όχι στην εκχώρηση του ονόματος ‘‘Μακεδονία'', όχι στην εκχώρηση της ιστορίας μας, όχι στην εκχώρηση της εθνικής κυριαρχίας της Ελλάδος».
Ευχαριστούμε τον κ. Κασιδιάρη. Τον λόγο έχει ο κ. Παφίλης για πέντε λεπτά.
Μια και ο κύριος Υπουργός είπε ότι ο ελληνικός λαός πρέπει να γνωρίζει καλά και να είναι ενημερωμένος, εμείς θέλουμε ακριβώς να τον ενημερώσουμε για το θέμα που έχει προκύψει και που δεν μπορεί κανένας να το δει ξεκομμένο από όλες τις εξελίξεις που υπάρχουν στην ευρύτερη περιοχή και ιδιαίτερα στα Βαλκάνια. Πριν πω για αυτό, όμως, ο ελληνικός λαός πρέπει να γνωρίζει ότι όλοι - και αυτοί που διοργανώνουν τα συλλαλητήρια με εθνικιστικές τάσεις και οι άλλοι, οι κοσμοπολιτικοί και τα συγκεκριμένα κόμματα, τα υπόλοιπα της Βουλής - ένα πράγμα δεν αμφισβητούν, την ένταξη αυτής της χώρας στο ΝΑΤΟ και στην Ευρωπαϊκή Ένωση. Η πρεμούρα που έχει πιάσει και την Κυβέρνηση - δεν ξέρουμε τι συμφωνίες έχει κάνει στις Ηνωμένες Πολιτείες της Αμερικής - σχετίζεται ακριβώς με αυτό. Διότι ενδιαφέρονται και οι Ηνωμένες Πολιτείες της Αμερικής και το ΝΑΤΟ συνολικά και άλλες δυνάμεις να ενταχθούν τα Σκόπια στο ΝΑΤΟ και στην Ευρωπαϊκή Ένωση κατά δεύτερο λόγο, με ποιον στόχο; Με στόχο να κλείσει η περικύκλωση της Ρωσίας, γιατί είναι φανερό και το γνωρίζουν οι πάντες ότι στα Βαλκάνια διασταυρώνονται μεγάλοι ανταγωνισμοί από μεγάλες ιμπεριαλιστικές και άλλες δυνάμεις. Αυτό είναι φανερό. Δεύτερον, ούτε η Κυβέρνηση ΣΥΡΙΖΑ - ΑΝΕΛ ούτε η Νέα Δημοκρατία ούτε το ΠΑΣΟΚ και τα άλλα αστικά κόμματα αμφισβητούν το αντίθετο. Εργάζονται όλοι προς την ίδια κατεύθυνση, να πνίξουν και τη Σερβία για να ενταχθεί στο ΝΑΤΟ, ώστε να μειωθεί η ρωσική επιρροή στα Βαλκάνια και να αποκλειστεί τελείως. Αυτό είναι το παιγνίδι που παίζεται και αφήστε τα υπόλοιπα. Είναι και κάτι ακόμα. Υπάρχει μεγάλο ενδιαφέρον από την πλευρά των ελληνικών επιχειρηματικών ομίλων που ήδη βρίσκονται στην Πρώην Γιουγκοσλαβική Δημοκρατία της Μακεδονίας, με επενδύσεις δισεκατομμυρίων, σύμφωνα με επίσημα στοιχεία - μπορεί να είναι ακόμη μεγαλύτερες - αξιοποιώντας και την ενταξιακή διαδικασία να βγουν κερδισμένοι, δηλαδή να βάλουν περισσότερο πόδι στην περιοχή, για να εξασφαλίσουν μεγάλα κέρδη. Αυτή είναι η πραγματική ουσία. Και ζητάνε τώρα από το ΝΑΤΟ να λύσει το πρόβλημα! Λένε ότι θα υπάρξει ασφάλεια και ότι θα λυθεί το πρόβλημα, όταν θα ενταχθεί στο ΝΑΤΟ και στην Ευρωπαϊκή Ένωση και ξεπεραστούν τα υπόλοιπα. Αλήθεια, πρέπει να ξεχάσει ο ελληνικός λαός ποιος διέλυσε τη Γιουγκοσλαβία και όξυνε αυτό το πρόβλημα; Δεν τη διέλυσε το ΝΑΤΟ και προέκυψαν μετά άλλα κράτη; Δεν άλλαξε τα σύνορα που είχαν διαμορφωθεί μετά τον Β΄ Παγκόσμιο Πόλεμο και σήμερα λέτε στον κόσμο ότι είναι εγγυητής των συνόρων αυτός που σφάζει ολόκληρη την ανθρωπότητα από παντού; Η Κυβέρνηση, μάλιστα, που υποτίθεται ότι είναι αριστερή, έχει κάνει τώρα αγώνα δρόμου και ανταγωνισμού με τη Νέα Δημοκρατία για το ποιος θα βάλει την ΠΓΔΜ στο ΝΑΤΟ. Αυτά δεν τα λέτε στον λαό; Τι θα εξασφαλίσει τελικά το ΝΑΤΟ; Δεν χρησιμοποιεί τα κρατίδια, όλες τις μειονότητες, για πίεση προκειμένου να εξυπηρετήσει τα δικά της συμφέροντα και στα Βαλκάνια και σε ολόκληρο τον κόσμο; Αυτό είναι άγνωστο σε όλους ή είναι υπερβολές του ΚΚΕ; Είναι ιστορία ή είναι και παρόν; Τι κάνει σήμερα σε όλα τα Βαλκάνια και σε όλον τον κόσμο και στο Αιγαίο και παντού; Εγγυάται πουθενά σύνορα; Εγγυάται πουθενά ασφάλεια ή είναι πρωταγωνιστής των επεμβάσεων, παρά τις εσωτερικές αντιθέσεις που υπάρχουν σε χώρες - μέλη του ΝΑΤΟ; Εδώ υπάρχει μεγάλη υποκρισία και από τον ΣΥΡΙΖΑ σε ό,τι αφορά και τα συλλαλητήρια. Πρώτον, στα συλλαλητήρια συμμετέχει ο κυβερνητικός εταίρος. Τι είναι αυτό; Δεύτερον, θυμάστε το 1992 που ο Συνασπισμός συμμετείχε ψυχή τε και σώματι σε όλα τα εθνικιστικά συλλαλητήρια; Τότε, ο Κύρκος είχε πει ότι συμμετέχουν όλοι, πλην Λακεδαιμονίων, δηλαδή πλην ΚΚΕ. Τι έλεγε το Κομμουνιστικό Κόμμα Ελλάδας τότε; Έλεγε ότι η πηγή και οι αιτίες που έχουμε αυτά τα προβλήματα είναι η επέμβαση του ιμπεριαλισμού του ΝΑΤΟ στα Βαλκάνια, ότι η ονοματολογία είναι αποπροσανατολιστική και ότι πρέπει, αν θα υπάρξει το όνομα «Μακεδονία», να έχει αποκλειστικά γεωγραφικό προσδιορισμό. Ποια είναι τα κυριότερα, χωρίς να υποτιμάται και αυτό; Τα κυριότερα είναι, πρώτον, να υπάρξει αμοιβαία εγγύηση μη αλλαγής συνόρων και απ' αυτό το κράτος και από τη δική μας χώρα, δεύτερον, να φύγουν τα αλυτρωτικά και, τρίτον, το ότι δεν αναγνωρίζουμε μακεδονική εθνότητα, καθώς δεν υπάρχει μακεδονική εθνότητα. Βέβαια, το κυριότερο για μας είναι ότι πρέπει οι λαοί και της Ελλάδας και της Πρώην Γιουγκοσλαβικής Δημοκρατίας της Μακεδονίας και των Βαλκανίων γενικότερα να δουν ποιος είναι ο αντίπαλος, ποιος τους στέλνει σε σφαγείο πολέμου, ποιοι μοιράζουν την περιοχή, τι έχει δημιουργηθεί στα Βαλκάνια. Είναι καιρός να βγουν πολλά συμπεράσματα από τον πόλεμο κατά της Γιουγκοσλαβίας. Το όνομα «Μπόντστιλ» σας λέει τίποτα; Είναι η μεγαλύτερη αμερικανική βάση στον κόσμο που φαίνεται από το διάστημα, αυτή και το Σινικό Τείχος. Τι είναι στην περιοχή, εγγύηση ασφάλειας ή είναι ο «γκαουλάιτερ» ο εγγυητής των αμερικανικών συμφερόντων στην περιοχή; Αυτά πρέπει να δούμε.
Κύριε Παφίλη, σας παρακαλώ να ολοκληρώσετε.
Τελειώνω, κύριε Πρόεδρε. Εμείς είχαμε και δικαίωμα, διότι ήμασταν και διαφωνούντες και δεν κάναμε συνδικαλιστικό κόλπο για να μιλήσουμε. Το δικαιούμασταν.
Τοποθετήθηκε και ο ειδικός αγορητής του Κόμματος.
Το Κομμουνιστικό Κόμμα Ελλάδας, λοιπόν, λέει στον κόσμο ότι πρέπει να βρίσκεται σε επιφυλακή. Πρέπει να κλείσει τα αυτιά του σε όλα, και στα μεν και στα δε και να δει ποιος είναι ο πραγματικός αντίπαλος. Δεν έχουμε να χωρίσουμε τίποτα με κανέναν λαό ή με τους εργαζόμενους. Αυτοί που στέλνουν τους λαούς στο σφαγείο που και μπορεί να τους στείλουν στο μέλλον και στα Βαλκάνια και στην ευρύτερη περιοχή είναι αυτοί που κατέχουν τον πλούτο, οι επιχειρηματικοί όμιλοι, το σύστημά σας, όπου το 1%, σύμφωνα με προχθεσινά στοιχεία, κατέχει το 86% του παγκόσμιου πλούτου. Αυτοί είναι οι φονιάδες των λαών. Αυτοί στέλνουν στο μακέλεμα τους λαούς για να μπορέσουν να ελέγξουν τις πλουτοπαραγωγικές πηγές, τους δρόμους μεταφοράς ενέργειας, για να μπορέσουν και γεωστρατηγικά να ελέγξουν ολόκληρη την ανθρωπότητα. Προς τα εκεί πρέπει να στραφούν και να σας πληρώσει και ο ελληνικός λαός με όλα όσα έχετε κάνει. Γιατί σε τελευταία ανάλυση - επειδή έφυγαν και κάποιοι - από το '49 μέχρι το '92 γιατί δεν μίλαγε κανένας στην Ελλάδα; Δεν λεγόταν «Δημοκρατία της Μακεδονίας»; Γιατί γινόταν αυτό; Γιατί η Γιουγκοσλαβία είχε συγκρουστεί με τη Σοβιετική Ένωση και γιατί οι Αμερικάνοι και το ΝΑΤΟ διέταζαν να μη βγάζει κανένας κουβέντα. Ναι ή όχι; Και τώρα βγήκαν ορισμένοι πατριώτες…
Όχι.
Κύριε Ξυδάκη, σας παρακαλώ.
Από τις ελληνικές κυβερνήσεις έβαλε κανένας τέτοιο ζήτημα; Το «όχι» φαίνεται σήμερα και φαίνεται και εκ των υστέρων πώς προέκυψε αυτό το θέμα. Και σήμερα πάλι στον ίδιο αστερισμό: το ΝΑΤΟ και οι Αμερικάνοι και ο ιμπεριαλισμός εγγυητές της ειρήνης και της φιλίας των λαών. Σφαγείς είναι και τίποτα άλλο.
Ευχαριστούμε τον κ. Παφίλη. Κύριε Σαρίδη, έχετε και εσείς τον λόγο για πέντε λεπτά.
Κύριε Πρόεδρε, η πεμπτουσία της δημοκρατίας είναι η ελεύθερη έκφραση. Μας μίλησε προηγουμένως ο Υπουργός για νούμερα και για πληροφόρηση. Δράττομαι αυτής της ευκαιρίας να του απαντήσω. Τι σημασία έχει πόσο κόσμο είχε το συλλαλητήριο; Το λέω γιατί μιλήσατε για νούμερα όταν ανεβήκατε επάνω.
Δεν είπα τίποτα τέτοιο.
Είχε τόσο κόσμο όσο ακριβώς χρειαζόταν για να πάρει το μήνυμα και η Κυβέρνηση και η Αντιπολίτευση. Είχε τόσο κόσμο, ώστε να μην έχουν σημασία τα νούμερα και οι αριθμοί. Είχε τόσο κόσμο, όσον δεν έχει μαζέψει ποτέ καμμία άλλη τέτοιου είδους εκδήλωση τα τελευταία δέκα χρόνια για διαμαρτυρία. Είχε τόσο κόσμο, ώστε να αναγκαστεί η Κυβέρνηση να αποκρύψει την πραγματικότητα και τα μέσα ενημέρωσης να μη δείξουν ακριβώς την εικόνα που έπρεπε να δείξουν. Είχε τόσο κόσμο που δεν μπορεί κανένα κόμμα να καπηλευτεί τον κόσμο αυτόν, γιατί αυτός ο κόσμος κρατούσε τις ελληνικές σημαίες στα χέρια του και δεν κρατούσε κομματικές. Είχε τόσο κόσμο και ο απλός άνθρωπος ο οποίος πήγε εκεί, διαδήλωνε ένα πράγμα, φώναζε ένα πράγμα: «η Μακεδονία είναι μία, η Μακεδονία είναι ελληνική». Αυτό ήταν το μήνυμα που πέρασε το συλλαλητήριο της Θεσσαλονίκης. Αυτό θα είναι το μήνυμα που θα περάσει το συλλαλητήριο της Αθήνας. Όταν μιλάς για τη Μακεδονία στους ανθρώπους της Μακεδονίας - σαν Βουλευτής Μακεδονίας μιλάω εγώ, σαν Βουλευτής Θεσσαλονίκης - δεν τους μιλάς για το πορτοφόλι τους. Δεν απευθύνεσαι στην ιδεολογία τους. Όταν μιλάς για τη Μακεδονία εκεί επάνω, τους μιλάς για τον πατέρα τους, τους μιλάς για τα παιδιά τους, τους μιλάς για την πίστη τους την ίδια, τους μιλάς για την ιστορία τους. Δεν είναι στην ίδια ζυγαριά τα οικονομικά με τα εθνικά θέματα. Και αν στα οικονομικά θέματα εμείς μπορούμε να λέμε τις οποιεσδήποτε δικαιολογίες, ότι εκβιαζόμαστε για να μπορέσουμε να τα υπογράψουμε, στα εθνικά θέματα δεν χωράει κανενός είδους εκβιασμός. Κύριε Πρόεδρε, είχαμε τοποθετηθεί στην Ολομέλεια την περασμένη εβδομάδα και είχαμε εκφράσει το αίτημα της αντικατάστασης από την Κυβέρνηση του κ. Νίμιτς. Εχθές κατατέθηκε επίκαιρη ερώτηση από την Ένωση Κεντρώων στο Υπουργείο Εξωτερικών και πρέπει να μας απαντήσει η ελληνική Κυβέρνηση εάν και εφόσον έχει εμπιστοσύνη στις ικανότητες του κ. Νίμιτς για να δώσει λύση στο συγκεκριμένο θέμα. Η Ένωση Κεντρώων, κύριε Πρόεδρε, είναι το μόνο κόμμα το οποίο δεν χρειάζεται να επανεξετάσει τις θέσεις του, όσον αφορά για το σκοπιανό - και το τονίζω για το σκοπιανό και όχι για το μακεδονικό. Έχει πάρει μια ξεκάθαρη, μια σαφέστατη θέση από την αρχή, όταν από λάθος της ελληνικής Κυβέρνησης ξεκίνησε ουσιαστικά αυτή η συζήτηση - η οποία δεν ήταν σωστό να γίνει, δεν ήταν σωστό να πάρει αυτή την έκταση, την οποία έχει πάρει, γιατί ουσιαστικά φέρνει και σε δύσκολη θέση την ίδια την Κυβέρνηση, αλλά από δικό της λάθος είχε ξεκινήσει αυτό - και είχε πει ότι δεν δεχόμαστε καμμία χρήση του όρου «Μακεδονία». Για την Ένωση Κεντρώων η χρήση του όρου «Μακεδονία» σημαίνει από μόνη της τη συνέχιση αλυτρωτικών τάσεων. Δεν έχουμε καμμία προσδοκία ότι ακόμη και αν διαγραφούν από το Σύνταγμα της γείτονος χώρας οι αλυτρωτικές τάσεις, ακόμη και αν αλλάξουν τα βιβλία της, το όνομα «Μακεδονία» από μόνο του γεννάει αλυτρωτικές τάσεις. Δεν χαρίζουμε, λοιπόν, καμμία χρήση του ονόματος, κανένα συνθετικό, κανέναν γεωγραφικό προσδιορισμό με όνομα «Μακεδονία». Θα είμαστε και στο συλλαλητήριο της Αθήνας παρόντες για να διαδηλώσουμε αυτό ακριβώς: ότι δεν χαρίζουμε και ότι δεν πουλάμε τίποτα! Θα μου επιτρέψετε, κύριε Πρόεδρε και με αυτό θέλω να κλείσω. Όσον αφορά, τη θέση της Αξιωματικής Αντιπολίτευσης, της μέλλουσας κυβέρνησης, είναι θέση αυτή; Άλλη στις 9, άλλη στις 11, άλλη προχθές, άλλη σήμερα; Είναι θέση μιας πολιτικής παράταξης που θέλει να κυβερνήσει τη χώρα και που θέλει να πάρει αποφάσεις σε εθνικά θέματα; Σας ευχαριστώ πολύ.
Ευχαριστούμε τον κ. Σαρίδη και για τη συνέπεια στον χρόνο. Κύριε Ξυδάκη, έχετε τον λόγο, εκ μέρους του ΣΥΡΙΖΑ.
Ευχαριστώ, κύριε Πρόεδρε. Θα προσπαθήσω να είμαι σύντομος σε ένα θέμα που ασφαλώς η βραχυλογία δεν ωφελεί. Ωφελούν οι συζητήσεις, ωφελεί η ανταλλαγή απόψεων, η οποία γίνεται πάντως. Εδώ και περίπου έναν μήνα, με αφορμή την πρωτοβουλία του ΟΗΕ για τη διαμεσολάβηση στο θέμα της διευθέτησης με τη γείτονα χώρα, γίνεται μια πολιτική συζήτηση, η οποία μάλιστα εδράζεται σε επιχειρήματα χρονικά και θέσης είκοσι πέντε - είκοσι επτά ετών. Γίνεται η πολιτική συζήτηση, λοιπόν. Γίνεται πολύ πλούσια και μερικές φορές με κάποιους τρόπους, ίσως σφοδρότερους. Όμως, όπως λέει ο μεγάλος πολιτικός στοχαστής Μακιαβέλι «από τις ταραχές προκύπτουν πάντα οι καλοί νόμοι». Ακόμη και από αυτή την αντιπαράθεση, με αυτούς τους τρόπους που παίρνει, πλουσιότεροι θα βγούμε. Θα μπορέσουμε να ξανακαταλάβουμε το θέμα, να κατανοήσουμε ποιο είναι το μακροπρόθεσμο συμφέρον της χώρας και ο ρόλος τής χώρας στην περιοχή ως ηγεμονεύουσας χώρας που εγγυάται ασφάλεια, προκοπή και σταθερότητα. Ακόμη, ελπίζω να καταλάβουμε και ακόμη περισσότερο να καταλάβουν οι συνάδελφοι της Μείζονος Αντιπολίτευσης και της σημερινής Ελάσσονος, που έχουν χειριστεί τις περασμένες δεκαετίες αυτό το κρίσιμο θέμα - που βρήκαν τώρα ευκαιρία με κραυγές, υλακές και με αυτά τα νεοναζί στοιχεία, τα οποία ξεπήδησαν από το φρεάτιο μαζί με τους καλικάντζαρους, με σάρισες και ασπίδες - ότι πολιτικά είμαστε σε ένα σημείο εξέλιξης, συζητούμε και οφείλουμε να το συζητήσουμε με μεγαλύτερη ωριμότητα. Υπάρχουν καιροσκοπισμοί και συμπεριφορές διαφόρων εμμονικών, αυτοδικαιωμένων επαγγελματιών Υπουργών παντός καιρού, οι οποίοι πάντα βρίσκουν έναν τρόπο να κουνηθούν και να ανάψουν φωτιές, τις ίδιες φωτιές που ανάβει το πολιτικό underground και ο πολιτικός υπόκοσμος που δικάζεται τώρα. Δεν πρέπει να δώσουμε ευκαιρία σε αυτόν το πολιτικό υπόκοσμο, ο οποίος δικάζεται για εγκλήματα να βγει και να ορίσει την πολιτική ατζέντα. Οτιδήποτε άλλο ας μείνει μέσα στον δημοκρατικό χώρο και στις δυνάμεις του συνταγματικού τόξου. Και ας λέμε στον ελληνικό λαό, που μας ακούει με μεγάλη προσοχή και με μεγάλο πόνο και με τον πόνο που έχει περάσει από την οκταετή ιστορική περιπέτεια της ύφεσης, της ανεργίας και της «αποπτώχευσης», ότι δεν είναι πεδίο υπεραναπλήρωσης τα μεγάλα θέματα εθνικής πολιτικής και εξωτερικής πολιτικής. Μπορούμε με ευθύνη και σοβαρότητα να βρούμε και οδούς σύγκλισης και οδούς συμφωνίας. Δεν είναι ανάγκη στις αρχές του 21ου αιώνα, σε αυτή την κρίσιμη καμπή της ελληνικής ιστορίας, της ελληνικής κοινωνίας, να επανέλθουμε στις άτυχες συγκρούσεις του πολέμου του 1897, σε αυτά που οδήγησαν στον διχασμό στο πρώτο τέταρτο του αιώνα, σε αυτά που οδήγησαν τους διχασμούς. Δεν είναι κανενός ο λόγος διχαστικός. Και πάψτε να το λέτε. Είναι ζητήματα τα οποία έχουν ταλαιπωρήσει την πρόσφατη ελληνική ιστορία πολιτικά, έχουν ρίξει κυβερνήσεις. Υπάρχουν κατατεθειμένες πολλές μαρτυρίες επιφανών πολιτικών στελεχών και της συντηρητικής παρατάξεως και της κεντρώας και της αριστεράς. Είναι όλα γραμμένα με παρρησία και θάρρος. Όλοι τα έχουν πει. Ακούστε με προσοχή τι έχει πει μέσα στη Βουλή, απαντώντας στον Γιώργο Γεννηματά, ο Μιχάλης Παπακωνσταντίνου. Τα έχει το Youtube. Αντί να βλέπουμε διάφορους φιγουρατζήδες και φελλούς να κουνάνε λάβαρα και σάρισες στις πλατείες, όπως έχουν το δικαίωμα, ας ακούσουμε τι είπαν οι πολιτικοί που χειρίστηκαν τα κορυφαία θέματα εκείνη την εποχή και πολλοί εξ αυτών και ζουν και είναι ανάμεσά μας και εξακολουθούν να σκέφτονται και να συλλογίζονται. Όλοι ξέρουμε τι σημαίνει πολιτικά από το 1990 η κατάσταση στα Βαλκάνια. Έχουμε την εκ των υστέρων γνώση. Έχουμε άλλα εφόδια αυτή τη στιγμή, άλλες προτεραιότητες και εξακολουθεί ο ρόλος μας να είναι ηγεμονικός και ρόλος - κλειδί στην περιοχή. Ας τα σκεφθούμε αυτά και τη μικροκομματική αντιπαράθεση ή την υπερβολή ας την αφήσουμε στους επιγόνους του ταξίαρχου Ιωαννίδη και όλης της χούντας, σε αυτούς τους εθνικιστές που πάντα προδίδουν την πατρίδα τους. Σας ευχαριστώ πολύ.
Ευχαριστούμε τον κ. Ξυδάκη. Κύριε Υπουργέ, έχετε τον λόγο για πέντε λεπτά, όπως ζητήσατε, για να κλείσουμε και τη συνεδρίαση.
Ευχαριστώ, κύριε Πρόεδρε. Θα απαντήσω στην αρχή σε τρία ερωτήματα που έγιναν - με ποιον τρόπο διαπραγματεύεστε, περιεχόμενο συζήτησης, επίπεδο ωριμότητας της διαπραγμάτευσης - όχι γιατί θεωρώ ότι οι ερωτώντες δεν ξέρουν - γιατί απαντήσεις έχουν δοθεί επανειλημμένα από αυτό εδώ το Βήμα και από τον Υπουργό Εξωτερικών - αλλά για να μη δημιουργούνται εντυπώσεις στο κλίμα αυτό της υποκριτικής καταγγελίας για μυστική διπλωματία. Ο τρόπος που διαπραγματευόμαστε είπαμε πολλές φορές ότι είναι διττός. Συνεχίζεται η συζήτηση υπό την αιγίδα των Ηνωμένων Εθνών. Όμως, ακριβώς επειδή ότι είμαστε από τις δυνάμεις που θέλουν να δίνουν λύση στο θέμα, είπαμε ότι εντατικοποιούμε τον σχετικό διάλογο, ενεργοποιώντας και τους διακυβερνητικούς διαύλους. Ήδη έχουν γίνει δύο συναντήσεις μεταξύ των Υπουργών Εξωτερικών. Σήμερα στο Νταβός θα γίνει η συνάντηση στο ανώτατο δυνατό επίπεδο εκτελεστικών Αρχηγών των κυβερνήσεων μεταξύ των δύο Πρωθυπουργών. Το περιεχόμενο της συζήτησης είναι αποκλειστικά και μόνο η προώθηση των εθνικών θέσεων, όπως είναι γνωστές. Ως προς το επίπεδο ωριμότητας: Μέχρι τώρα έχουν γίνει έξι κύκλοι συζητήσεων, πέραν αυτών που προανέφερα, σε υπηρεσιακό επίπεδο για την οικοδόμηση μέτρων εμπιστοσύνης, όχι στον πυρήνα του θέματος, αλλά επί προώθησης θεμάτων πολιτικής, όπως το διασυνοριακό της Πρέσπας και θέματα οικονομικά. Τέλος, επαναλαμβάνω αυτό που είπα: Δεν έχει ζητηθεί από τον Πρωθυπουργό από κανέναν Αρχηγό περαιτέρω ενημέρωση. Είναι προφανές ότι δεν μπορεί, όσο η διαπραγμάτευση είναι σε εξέλιξη, να υπάρξει δημόσια αναφορά του επιπέδου, στο οποίο βρίσκονται οι συζητήσεις. Πηγαίνω τώρα σε ορισμένα πράγματα που νομίζω ότι ακούστηκαν και πρέπει να σχολιαστούν. Είναι παράλογο όταν ο ίδιος ο κ. Γκλιγκόροφ έχει αποδεχθεί ότι οι άνθρωποι εκεί είναι Σλάβοι και Αλβανοί, να λέει κάποιος από εμάς, ακόμα και από την πλευρά που προήλθε, ότι υπάρχουν εκατοντάδες χιλιάδες απόγονοι του Μεγάλου Αλεξάνδρου στα Σκόπια. Είναι παραλογισμός. Είναι οξύμωρο σχήμα. Ουσιαστικά είναι αντίθετο με αυτό που είναι η ιστορική πραγματικότητα. Κύριε Λοβέρδο, δεν ήσασταν εκεί όταν αναφέρθηκα στην επιτροπή. Θα μπορούσατε, όμως, να κοιτάξετε τα πρακτικά. Γιατί σε αυτά τα θέματα πρέπει να δείχνουμε ευθύνη. Αναφέρθηκα στις δηλώσεις του κ. Κασιδιάρη, ο οποίος είπε ότι ο κ. Νίμιτς τάχα είχε αποκαλέσει το γειτονικό κράτος «Μακεδονία». Και είχε πει, επίσης, ότι αυτό έχει γίνει αποδεκτό από τη δική μας πλευρά. Εγώ είπα ότι αυτό αποτελεί μια διπλή διαστρέβλωση, γιατί ουδέποτε ο κ. Νίμιτς αποκάλεσε «Μακεδονία» το γειτονικό κράτος και ουδέποτε εμείς έχουμε αποδεχθεί οποιοδήποτε όνομα σε αυτή τη φάση της διαπραγμάτευσης, πολύ περισσότερο το «Μακεδονία». Τρίτο και τελευταίο. Ποια είναι η εθνική θέση; Αυτή που επανέλαβα πολλές φορές: σύνθετη ονομασία, ώστε να επιτρέπει αφ' ενός την πλήρη διάκριση της ιστορικής ελληνικής Μακεδονίας από το γειτονικό κράτος και πλήρη αφαίρεση κάθε εκδήλωσης αλυτρωτισμού. Από τον πάντα γλαφυρό κ. Τζαβάρα άκουσα περίπου να επαναλαμβάνονται τα ίδια. Δεν άκουσα το «σύνθετη ονομασία». Εγώ, επειδή - ξαναλέω - το κρίσιμο σε αυτές τις περιόδους είναι να έχουμε εθνική ομοψυχία, ας πω ότι το ξέχασε και διά της παραλείψεως επιβεβαίωσε την εθνική θέση. Τέλος, αυτό που προανέφερα για το πολιτικό κόστος που συνεπαγόταν πολλές φορές η απόφαση να λυθεί το θέμα και δεν λύθηκε, την πρώτη δεκαετία αυτό ήταν προφανές. Θα σας διαβάσω, γιατί δεν θέλω να αδικώ πολιτικές δυνάμεις, τι δήλωσε ακριβώς επ' αυτού ο αείμνηστος Κωνσταντίνος Μητσοτάκης σε μία από τις τελευταίες του συνεντεύξεις. Είναι συνέντευξη στον Σταύρο Τζίμα που δημοσίευσε στην «ΚΑΘΗΜΕΡΙΝΗ». Επιγράφεται: «Ο Κωνσταντίνος Καραμανλής ήταν σύμφωνος με το μεικτό όνομα». Διαβάζω τώρα επί λέξει τις δηλώσεις του Κωνσταντίνου Μητσοτάκη και θα τα καταθέσω στα Πρακτικά, είναι γνωστό σε εσάς. «Όταν φούντωσε, όμως, το θέμα της Μακεδονίας, έκανε στροφή 180 μοιρών και επέμενε στην ακραία θέση να μην υπάρχει στο όνομα η λέξη «Μακεδονία». Και εγώ τότε ήρθα σε ρήξη μαζί του και του είπα: Αν έρθεις εσύ μαζί μου, εγώ θα προχωρήσω και θα το λύσω το θέμα. Γιατί εγώ στην κυβέρνηση είχα πλειοψηφία δύο ψήφους. Αν έλεγε ο Καραμανλής «ναι» θα ψήφιζαν. Αν έλεγε «όχι», δεν θα ψήφιζαν. Δεν είχα, λοιπόν, πλειοψηφία να το λύσω». Παρακαλώ για τα Πρακτικά. [[Στο σημείο αυτό ο Αναπληρωτής Υπουργός κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όταν αναφέρθηκα, λοιπόν, προηγουμένως στην αδυναμία των δύο μεγάλων πολιτικών κομμάτων να λύσουν αυτό το θέμα, αναφερόμουν ακριβώς σε αυτό. Είναι σαν να έλεγαν μεταξύ τους - και λίγο πριν πεθάνει ο Κωνσταντίνος Μητσοτάκης το είπε ανοικτά - ότι ήξεραν τι είναι το σωστό. Αυτό που δεν ήξεραν είναι πώς να επανεκλεγούν στην κυβέρνηση αν έκαναν το σωστό. Εμείς είμαστε διατεθειμένοι στα θέματα τα εθνικά να προωθήσουμε με αυτό που είναι η πατριωτική λύση και η εθνική λύση, γιατί ο Σολωμός μάς λέει πως «πρέπει να θεωρούμε εθνικό ό,τι είναι αληθές», όχι ό,τι μας συμφέρει, όχι ό,τι είναι καταλληλότερο για τις επόμενες προεκλογικές μας προσδοκίες. Εγώ σέβομαι πάντα τις ευαισθησίες του κόσμου και είναι λογικό μετά από τα οκτώ χρόνια μιζέριας των μνημονίων, όταν ο Έλληνας αισθάνεται μια προσβολή στη δική του αξιοπρέπεια από την αντίστοιχη μείωση της δημοκρατικής μας κυριαρχίας, να υπάρχει σε ένα κομμάτι του κόσμου, που δεν έχει την αναγκαία πληροφόρηση, η τάση να απορρίψει συμφωνίες, ακόμα και αυτές που είναι οι εθνικά δυνατές και αυτές που μπορούν να καταλήγουν σε μια λύση. Πρέπει να είμαστε, λοιπόν, ιδιαίτερα εμείς υπεύθυνοι ως εκπρόσωποι της Εθνικής Αντιπροσωπείας. Ολοκληρώνω με μια τελευταία αναφορά στην προσπάθεια να ψιμυθιαστεί από τους ακραίους - ελπίζω όχι από το σύνολο της Νέας Δημοκρατίας - μια στροφή εγκατάλειψης της θέσης για τη σύνθετη ονομασία, με την επίκληση του ότι τώρα τα πράγματα είναι πολύ καλύτερα από το 2008. Όποιος το πιστεύει αυτό, ξεγελά τον εαυτό του. Η κατάσταση σήμερα είναι χειρότερη από το 2008, γιατί πάντα το τέλμα δεν βοηθά την πρόθεση των υποθέσεων. Περισσότερες χώρες έχουν αναγνωρίσει σήμερα με το συνταγματικό όνομα τη γειτονική χώρα από ό,τι το 2008. Και το 2011 επί κυβερνήσεως ΠΑΣΟΚ εκδόθηκε και η απόφαση της Χάγης, στο Δικαστήριο της Χάγης, που ξέρετε το περιεχόμενό της. Υπάρχουν νομικοί και πολιτικοί τρόποι να αντιμετωπιστεί. Ήδη έχει δηλώσει ο Γενικός Γραμματέας του ΟΗΕ ότι δεν πρόκειται να μπει στο ΝΑΤΟ η γειτονική χώρα με την προσωρινή της ονομασία. Αυτά, όμως, τα ξέρετε. Επομένως δεν μπορείτε να επικαλείστε τάχα βελτίωση της κατάστασης, όταν ξέρετε ότι η κατάσταση έχει γίνει σήμερα πολύ πιο περίπλοκη και πολύ πιο δύσκολη και παρ' όλα αυτά, επειδή είμαστε εμείς δύναμη αλλαγής, δύναμη που θέλει να λύσει τα πράγματα, και πάλι θα επιδιώξουμε να φέρουμε - στον βαθμό που ανταποκριθεί, βέβαια, και η άλλη πλευρά, γιατί εδώ ορθά αναφέρθηκε ότι «προϋποθέτει δύο το ταγκό» - επιτέλους λύση σε ένα θέμα που έπρεπε να έχει λυθεί από τη δεκαετία του 1990. Σας ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας Εμπορίου μεταξύ της Ευρωπαϊκής Ένωσης και των κρατών - μελών της, αφενός, και της Κολομβίας και του Περού, αφετέρου, μετά των συνημμένων σε αυτήν Παραρτημάτων». Ερωτάται το Σώμα: Γίνεται δεκτό το νομοσχέδιο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Εξωτερικών: «Κύρωση της Συμφωνίας Εμπορίου μεταξύ της Ευρωπαϊκής Ένωσης και των κρατών - μελών της, αφενός, και της Κολομβίας και του Περού, αφετέρου, μετά των συνημμένων σε αυτήν Παραρτημάτων» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.31΄ λύεται η συνεδρίαση για την προσεχή Πέμπτη 25 Ιανουαρίου 2018 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Αγορές χρηματοπιστωτικών μέσων και άλλες διατάξεις», σύμφωνα με την ημερήσια διάταξη.